Қирғизистон Афғонистон билан уч томонлама консорциум тузишни таклиф қилди\nТошкент шаҳрида давом этаётган «Тинчлик жараёни хавфсизлик соҳасида ҳамкорлик ва минтақавий шериклик» мавзусидаги халқаро конференция давомида Афғонистон, Тожикистон ва Қирғизистон ўртасида агросаноатни ривожлантириш бўйича уч томонлама консорциум тузиш ва машинасозликни ривожлантириш таклифлари билдирилди.\nБу ҳақда Kun.uz мухбири хабар беради. «Биз саноатни ривожлантириш ва ижтимоий масалаларда яқиндан ҳамкорлик қилиш Афғонистон учун фақат фойда келтиради, деб биламиз. Шу туфайли, Тожикистон иштирокида Қирғизистон ва Афғонистон ўртасида уч томонлама агросаноатни ривожлантириш бўйича консорциум тузишни таклиф қиламиз.\nШунингдек, бош штаби Бишкек шаҳрида иш олиб борувчи Афғонистон масалаларини тадқиқ этувчи марказни ишга тушириш лозимлигини айтмоқчиман. Бугунги кунда 300дан ортиқ афғонистонлик ёшлар Қирғизистонда таҳсил олмоқда. Ўйлайманки, бу тажриба бошқалар учун ҳам асқатади», - дейди Қирғизистон Республикаси ташқи ишлар вазири Эрлан Абдилдаев.


Коронавирус билан касалланган беморлар қандай озиқ-овқат маҳсулотларини истеъмол қилишлари керак? - UzNews.uz\nКоронавирус билан касалланган беморлар қандай озиқ-овқат маҳсулотларини истеъмол қилишлари керак?\nТаомларни кичик ҳажмда барра салат ва кўкатлар билан бирга истеъмол қилиш тавсия этилади.\nБугун, «O‘zbekiston 24» телеканалида жонли эфирда намойиш қилинган «COVID-19: савол-жавоб» кўрсатувида коронавирусга чалинган беморларнинг истеъмол қилиши мумкин бўлган озиқ-овқатлар ҳақида маълумот берилди.\nТошкент врачлар малакасини ошириш институти УАШ малакасини ошириш кафедраси доценти Дилфуза Ҳасанова коронавирус билан касалланган беморлар қандай озиқ-овқат маҳсулотларини истеъмол қилишлари лозимлиги ҳақида ўз тавсияларини бериб ўтди.\nУнга кўра, коронавирус инфекцияси билан касалланганлар учун таомлар енгил ҳазм бўладиган, витамин, микроэлемент ва оқсилга бой бўлиши керак. Таомларни кичик ҳажмда барра салат ва кўкатлар билан бирга истеъмол қилиш тавсия этилади.\nБулар – қайнатма шўрвалар, қийма гўштларидан тайёрланган котлетлар, тефтеллар, фрикаделкалар, балиқ гўшти, творог, сувда қайнатиб чала пиширилган тухум, дуккаклилардан тайёрланган суюқ таомлар, арпа бўтқалари.\nШунингдек кўп миқдорда суюқлик ичилиши мақсадга мувофиқ. Турли мева шарбатлари, компотлар, кўк чой, лимон, смородина, занжабил, асал ва малина чойлари шулар жумласидан, - дея таъкидлади мутахассис.


ҚОНУНЧИЛИКДАГИ ЯНГИЛИК: "Е-АНТИКОРРУПЦИЯ" ЛОЙИҲАСИ ИШГА ТУШИРИЛАДИ » "Оқдарё овози" газетаси\nҚОНУНЧИЛИКДАГИ ЯНГИЛИК: "Е-АНТИКОРРУПЦИЯ" ЛОЙИҲАСИ ИШГА ТУШИРИЛАДИ\n"Давлат бошқаруви соҳасида коррупциявий хавф-хатарларни бартараф этиш механизмларини такомиллаштириш ва ушбу соҳада жамоатчилик иштирокини кенгайтириш чора-тадбирлари тўғрисида"ги Президент қарори (ПҚ-240, 11.05.2022 й.) қабул қилинди.\nҚарорга мувофиқ, 2022 йил 1 сентябрдан, қуйидагиларни назарда тутувчи "Е-Антикоррупция" лойиҳаси тўлиқ ишга туширилади:\n- давлат ҳокимияти ва бошқаруви органлари, давлат унитар корхоналари ва муассасалари, давлат улуши 50 фоиздан юқори ташкилотларнинг фаолиятида коррупциявий хавф-хатарларни мажбурий аниқлаш ва баҳолаш;\n- "Коррупцияга мойил бўлган муносабатлар электрон реестри"ни шакллантириш ва юритиш;\n- коррупциявий хавф-хатарларни қонунчилик ҳужжатларини такомиллаштириш, инсон омилини қисқартириш ва тегишли тартиб-таомиллар ва функцияларни рақамлаштириш, шаффофликни таъминлаш, жамоатчилик назоратини йўлга қўйиш орқали бартараф этиш.\nЛойиҳа "E-Anticor.uz" электрон платформасида амалга оширилади.\n- Коррупцияга қарши курашиш агентлиги томонидан "Коррупцияга мойил бўлган муносабатлар электрон реестри" ("паст", "ўрта" ва "юқори" ўлчовларида) шакллантирилади ва Интернет тармоғида очиқ эълон қилиб борилади;\n- Ҳар бир аниқланган коррупциявий хавф-хатарларнинг тавсифи ва даражаси, уларни бартараф этиш бўйича чораларни ўз ичига олувчи коррупциявий хавф-хатарлар хариталарини тузиш амалиёти йўлга қўйилади;\n- "Шаффоф қурилиш" миллий ахборот тизимида фуқаролардан ноқонуний қурилиш ҳолатлари юзасидан мурожаатларни онлайн қабул қилиш имкони яратилади;\n- ОТМларга ўқишга кириш учун бериладган имтиёзларнинг рўйхати ягона хужжатда шакллантирилади ҳамда ушбу имтиёзларни умумий квотага киритмаслик тўғрисидаги қоида белгиланади;\n- ОТМларда талабаларни ётоқхона билан таъминлаш, жойлаштиришнинг электрон тизими жорий этилади;\n- Автобекатларда тадбиркорлик объектларини жойлаштиришга рухсат беришнинг шаффоф электрон механизмлари яратилади;\n- Ташқи реклама объектларини жойлаштириш онлайн аукцион тартибига қатъий риоя этган ҳолда амалга оширилади ва жамоатчилик назорати кучайтирилади.\n-вакант лавозимларни эълон қилишдан тортиб, танлов ўтказиш ва ишга қабул қилиш натижалари бўйича ҳужжатларни расмийлаштиришгача бўлган жараёнларни тўлиқ электрон тарзда амалга ошириш;\n- таркибий тузилма, штатлар, лавозимлар ва ходимлар тўғрисидаги маълумотларни ягона электрон базага жамлаган ҳолда ахборотни тўплаш ва унга ишлов бериш;\n- кадрларга оид иш юритув ҳужжатларини электрон рақамли имзо билан тасдиқланган ҳолда фақат тизим орқали электрон шаклда қабул қилиш ва юритиш;\n- ходимларнинг иш фаолияти самарадорлигини автоматик баҳолаш ва уларни масофавий ўқитиш;\n- кадрлар бўйича маълумотларнинг электрон архивини юритиш.


Жуброн Халил ЖУБРОН (1883–1931) Девонанинг ривоятлари – Jahon adabiyoti\nЖуброн Халил ЖУБРОН (1883–1931) Девонанинг ривоятлари\nЛубнон арабларидан бўлмиш Жуброн Халил Жуброн мағрибу машриқда бирдай донгдор, бирдай севимли ёзувчи, шоир, рассом ва файласуф ҳисобланади. Унинг энг машҳур асарлари – “Ал-Мустафо” ҳамда “Қайрилган қанотлар” қиссалари, қатор ҳикоялари устоз таржимонлар томонидан муқаддам ўзбек тилига ўгирилган.\nЖуброн Халил Жуброннинг ушбу асари эса, каминанинг таржима борасидаги илк яхлит иши. Муаллиф Америкада истиқомат эта бошлаганидан сўнг инглиз тилида ёзилган биринчи асари – “Девонанинг ривоятлари” билан танишар экансиз, гоҳи назмга эш услубни, гоҳ масал ва ривоятларга хос қисқаликни кўрасиз. Бунинг боиси шундаки, асарнинг аслиятдаги номи “The Madman. His parables and poems” бўлиб, “Девонанинг ривоятлари ва шеърлари” тарзида тушунилади. Услубдаги қабариқлик, жумлалардаги айни синтактик қолипларнинг фаол такрори ҳам шундан.\nСиз мендан қандай қилиб девона бўлиб қолганимни сўрайсиз. Бунинг тарихи шундоқ: кунлардан бир куни, кўпгина худолар таваллудидан илгари, ширин уйқудан уйғониб не кўз билан кўрайки, барча ниқобларимни ўмаришибди. Ҳа, худди шундай, бурунги етти ҳаётим давомида бирма-бир тақиб юрганим – етти ниқобнинг ҳеч бири йўқ. Дод солиб югурдим, шир яланғоч юзим билан оломон тўлиб тошган кўчаларда: “Ўғрилар! Каззоблар! Лаънатилар!”, дея бақирдим.\nЭркагу аёл кулди устимдан, ҳаттоки уйларига ура қочди бировлар каминадан қўрқиб. Бозоржойга етган эдим ҳамки йиғлаб юборди том устида турган болакай: “Ана, девона келяпти!” Уни кўрмоқчи бўлиб юқорига қараганим замон қуёш яланг юзимдан илк бор бўса олди. Ҳа, ишонаверинг, қуёш илк марта юзимдан ўпиб қўйди ва каминанинг қалбида унга нисбатан муҳаббат аланга олиб, ниқобга ортиқ эҳтиёж сезмадим. Ҳўнграй кетдим сармаст кишидек: “Яшасин, яшасин ниқобларимни ўмарганлар!”\nШундай қилиб девона бўлдим.\nКамина эрк топди шу телбалигидан. Мана шу жунун каминага ҳаловат бахш этди. Бу шундай эркки, танҳоликка йўл очгувчи; шундайин ҳаловатки, англанмоқ хавфидан фориғ этгувчи. Боиси бизни англагувчи кимсалар ботинимизда ненидир банди этар.\nБироқ каминани ўз ҳаловати ила андармон бўлишига йўл берманг. Ахир ҳеч замонда зиндондаги киссавур бехавотир бўла олармиди бошқа киссавурлардан?\nҚадим замонда, лабларимга сўзнинг илк қалтироғи кўчган куни муқаддас тоққа тирмашиб чиқдим ва Худога юзланиб дедим:\n– Эй, Эгам, камина қулингдир. Сенинг амринг қонун мен учун; бутун умр бўйсунгайман сенга.\nБироқ жавоб қилмади Худо, ўтди-ю, кетди мисли қудратли бўрон.\nТағин минг йиллар ўтиб кўтарилдим ўша муқаддас тоққа ва Худога юзланиб дедим:\n– Эй, Яратгувчи, яратиғингман сенинг. Мени гилдан айладинг бино, сенингдирман бору йўғим-ла.\nБироқ лом-мим демади Худо, тағин ўтди-ю, кетди минглаб учқур қанотлар янглиғ.\nТағин минг йиллар ўтиб кўтарилдим ўша муқаддас тоққа тирмашиб ва Худога юзланиб дедим:\n– Эй, Ота, зурриётингман сенинг. Менга ҳаёт бердинг, кўрсатиб севги-ла шафқат. Инчунин, муҳаббат ва эътиқод-ла бўлмоғим шарт мулкингга соҳиб.\nТаассуф, тағин жавоб қилмади Худо, ўтди-ю, кетди олис чўққиларни ўраб олган туман янглиғ.\nТағин минг йиллар ўтиб илоҳий чўққига тирмашиб чиқдим ва Худога юзланиб дедим:\n– Эй, Худойим, эй, Мақсудим, эй, Матлабим! Ўтмишингман сенинг, сен эса эртам. Мен ердаги илдизингман, сен – кўкдаги бутоғим; икковлашиб ўсажакмиз қуёшга қараб!\nШунда Худо мен сари энгашиб, болдай сўзларни шивирлади қулоғимга. У мени бағрига олди бепоён денгиз ўзи сари оқиб келган жилғани қучгани мисол. Сўнг камина водийлар томон инганида бирга эди У ҳам камина билан.\nЯкка-ю ёлғиз бир тоғнинг тепасида Худога сиғинадиган, бир-бирига муҳаббатли икки зоҳид яшарди. Бу икковининг биргина сопол тоғорасидан бўлак ҳеч вақоси йўқ эди. Кунларнинг бирида ёши улуғроқ зоҳиднинг ичига ёвуз руҳ кириб олиб, ёш зоҳиднинг олдига бориб деди:\n– Бирга яшаётганимизгаям анча замон бўлди. Иккимиз учун жудолик муддати етиб келган. Қани, энди бисотимизни бўлишиб олсак.\nБундан навқирон зоҳиднинг ҳафсаласи пир бўлди.\n– Бу каминани азобга солади. Оғам, сен кетишим керак демоқдасан. Ростдан кетишга мажбур бўлсанг, майли шундай бўла қолсин, – дея ёш зоҳид сопол тоғорани келтириб унга берди. – Биз буни тақсимлаб ололмаймиз, оғам. Яхшиси, у сеники бўла қолсин.\n– Мен садақангга кўз тикканим йўқ. Ўз улушимдан бўлак хасни ҳам олмайман. Шундай экан, бисотимизни тенг тақсимламоқ лозим.\n– Тоғора синса, сенга ё каминага не фойдаси бор? Модомики сени шу нарса мамнун этса, кел унда буни улоқтирамиз кўздан нарига.\nКатта зоҳид тағин сўз қотди:\n– Мен адолатни ва ўз улушимни кўзлайман, бошқани эмас. Тоғора иккига бўлинмоғи шарт.\nШунда навқирон зоҳид ортиқ чидаб туролмай деди:\n– Агар бу ростданам сенинг ихтиёринг эса, чиндан ўз улушингга ҳалол эга чиқмоқчи бўлсанг, майли, тоғорани синдирганимиз бўлсин!\nТуйқусдан қария зоҳиднинг ранг-рўйи бўзариб, йиғлашга тушди:\n– О, сен лаънати қўрқоқ, нега тузукроқ қаршилик кўрсатмайсан?\nОЛМОҚ ВА БЕРМОҚ ЗИКРИДА\nҚадим замонда бир одам яшаган экан. Унинг беҳисоб игнаси бўлган эмиш. Кунларнинг бирида Исонинг волидаси шу кишининг ҳузурига келиб:\n– Биродар, ўғлимнинг либоси йиртиқ, ибодатхонага боришидан олдин уни тикиб қўймоғим шарт. Биттагина игна бермайсизми? – дея сўрабди.\nШунда у аёлга игна эмас, ўғли бутхонага боришидан аввал фарзандининг қулоғига қуйсин деган мақсадда олмоқ ва бермоқ зикрида маъруза ўқиб берган экан.


Санкт-Петербург шаҳар полициячи маҳаллий аҳоли вакилини ушлади. Ушланган шахс шаҳар аҳолиси ва Марказий Осиёдан келган мигрантларга умуман йўқ бўлган Apatrid – Stateless people international (ASPI) давлатининг паспорти ва ҳайдовчилик гувоҳномасини сотиш билан шуғулланиб келган.\nASPI деб номланган давлатни ўйлаб топган ва ўзини бу давлатнинг консули дея эълон қилган узоқ масофага сузувчи кеманинг собиқ капитани Валерий Сухановга нисбатан “Фирибгарлик” моддаси бўйича жиноий иш қўзғатилди, дея хабар берди Россия ИИВнинг Санкт-Петербург шаҳри ва Ленинград вилоятидаги Бош бошқармаси матбуот хизмати.\nЎйлаб топилган давлат паспортини камида олти киши - тўрт нафари Тожикистон фуқароси, бир нафари ўзбекистонлик ва яна бир нафари покистонлик сотиб олган. Сухановнинг хонадони тинтув қилинганида ASPI давлатида яшамоқчи бўлган камида 160 кишининг суратлари ва ҳужжатларининг нусхалари топилди.\nВалерий Суханов паспорт ва ҳайдовчилик гувоҳномаси учун 100 минг рубл ($1500) талаб қилган, у ўз мижозларини қаҳвахона ёки кўчада қабул қилган. Сохта-консулнинг таъкидлашича, бу ҳужжатлар дунёнинг 200та мамлакати ҳудудида амал қилар экан.\nВалерий Сухановнинг «ВКонтакте» ижтимоий тармоғидаги саҳифасида унинг Душанбе шаҳрида туғилгани кўрсатилган. Маълум бўлишича, у узоқ вақт узоққа сузувчи кема капитани бўлиб ишлаган, Санкт-Петербургга эса Челябинскдан келган.\nСанкт-Петербург электротехника Давлат университети катта ўқитувчиси Фаррух Сатторовнинг фикрича, тожик мухожирлари нафақат ишонувчанликлари, балки билим даражаси паст бўлгани учун ҳам тез-тез фирибгарлар ўлжасига айланади. «Айрим ватандошларимиз, қўпол қилиб айтганда саводсиз. Мана шундан фирибгарлар фойдаланиб қолишади», - дейди олим.\nУнинг айтишича, Россия паспортини олиб, шу тариқа бу мамлакатда бўлишни қонунийлаштирмоқчи бўлганлар фирибгарларнинг тузоғига тушиб қолади.


Turistlar uchun vizalar Viza anketasi Legalizatsiya O’zbekiston fuqarolari uchun ma’lumot Ko'p so'raladigan savollar\nValyutalar kursi (UZS) 20.07.2018\n– Соғлиқни сақлаш соҳасини ислоҳ қилиш давлат сиёсатининг энг муҳим йўналишларидан биридир, – деди Шавкат Мирзиёев. –Мамлакатимизда соғлиқни сақлаш тизимини янада такомиллаштириш, тиббиёт ходимлари меҳнатини рағбатлантириш, даволашнинг замонавий технология ва усулларини кенг жорий этишга алоҳида эътибор қаратилмоқда.\nБиринчи Президентимиз Ислом Каримов раҳнамолигида амалга оширилган халқимизнинг муносиб ҳаёт сифатини таъминлаш, оналик ва болаликни муҳофаза қилиш, ҳар томонлама соғлом авлодни тарбиялаш, тиббий хизмат сифатини оширишга қаратилган тизимли ишлар изчил давом эттирилмоқда. Мустақиллик йилларида ҳаётга татбиқ этилган кенг кўламли ислоҳотлар самарасида соғлиқни сақлаш тизими тубдан ўзгарди. Аҳолининг сифатли тиббий хизматдан фойдаланиши Ўзбекистон Республикасининг “Фуқаролар соғлиғини сақлаш тўғрисида”ги қонуни билан мустаҳкамланди.\nШифокорлик касбини улуғлаш, уларнинг машаққатли меҳнатини муносиб рағбатлантиришга алоҳида эътибор қаратилаётир. 1998 йил 10 ноябрда қабул қилинган “Ўзбекистон Республикаси соғлиқни сақлаш тизимини ислоҳ қилиш давлат дастури тўғрисида”ги Президент фармони замонавий талабларга жавоб берадиган ва мамлакатимизнинг барча ҳудудларида аҳолига малакали хизмат кўрсатадиган, жумладан, оналик ва болаликни муҳофаза қилиш бўйича яхлит тизимни шакллантиришда муҳим омил бўлди. Мазкур ҳужжатга мувофиқ мамлакатимизда бирламчи тиббий ёрдам кўрсатиш бўйича замонавий тиббий хизмат тизими ташкил қилинди. Ушбу хизмат қишлоқ врачлик пунктлари ва шаҳар оилавий поликлиникалар тармоғини қамраб олган.\nБугунги кунда кардиология, жарроҳлик, кўз микрохирургияси, урология, терапия ва тиббий реабилитация, эндокринология, пульмонология ва фтизиатрия, акушерлик ва гинекология, дерматология ва венерология, педиатрия ва бошқа йўналишлардаги махсус илмий-амалий тиббиёт марказларида юқори сифатли хизмат кўрсатилмоқда. Ушбу шифо муассасаларида ҳар йили 50 мингга яқин юқори технологияли мураккаб операциялар бажарилади, 600 мингдан кўпроқ беморга амбулатор хизмат кўрсатилади. Олимларнинг долзарб мавзулардаги илмий изланишлари натижасида тиббиётнинг йигирмадан зиёд йўналишлари бўйича 1000 дан ортиқ даволаш-диагностика стандартлари ишлаб чиқилди.\n2016 йил – Соғлом она ва бола йилида мамлакатимиз тиббиёт муассасаларини замонавий диагностика ва даволаш ускуналари билан жиҳозлаш учун 80 миллион доллар қийматидаги кредит ва грант маблағлари йўналтирилди, фарзанд кўриш ёшидаги аёллар ва болалар тиббий кўрикдан ўтказилиб, соғломлаштирилди. Республика ихтисослаштирилган педиатрия илмий-амалий тиббиёт марказида эшитиш бўйича нуқсони бўлган 350 дан ортиқ болада кохлеар имплантация операциялари амалга оширилди. 700 минг бола пневмококк инфекцияси ва бошқа юқумли касалликларга қарши эмланди.\nАммо бугун замон ўзгармоқда, одамларнинг талаби ошиб бормоқда. Халқимизнинг тиббий маданияти юксалиб, энг сўнгги усул ва русумларда тиббий хизмат кўрсатилишини истайди. Бизга шу ҳам бўлаверади, деган тушунча энди ўз умрини ўтаб бўлди. Бу барча соҳалар қатори тиббиёт соҳасига ҳам бевосита дахлдор, деди Президентимиз. Шу боис соҳа ходимлари тиббиётнинг энг илғор, замонавий ютуқларини, даволаш усулларини ўзлаштирмоғи зарур. Эришилган ютуқларга маҳлиё бўлиб ўтириш тараққиёт йўлидаги энг катта ғовдир.\n2017 йилнинг Халқ билан мулоқот ва инсон манфаатлари йили деб эълон қилинганида ҳам катта маъно мужассам. Зеро, инсон манфаатлари деганда, аввало инсоннинг саломатлиги, замонавий тиббий хизматдан тўлақонли фойдаланиши ҳам назарда тутилади.\nШавкат Мирзиёев ўзининг сайловолди учрашувларида халқнинг ичига кириб, уларнинг дарди, муаммолари, таклифларини эшитиш лозимлигини алоҳида қайд этди. Бош вазирнинг виртуал қабулхонасига келган мурожаатларнинг 7 мингдан зиёди айнан тиббиёт соҳасига тегишли экани ҳам мазкур соҳада муайян муаммолар йиғилиб қолганлигини кўрсатмоқда. Аҳолининг мурожаатлари, фикр-мулоҳазалари ва таклифлари соғлиқни сақлаш тизимини янги босқичга кўтаришни тақозо этмоқда.\nПрезидентимиз тиббиёт соҳасида бажарилиши лозим бўлган ишлар, ечимини кутаётган муаммолар ҳақида атрофлича тўхталди. Қишлоқ врачлик пунктлари фаолиятига оид қуйидаги масалаларга алоҳида эътибор қаратилди. Бугунги кунда ҚВПлар бирламчи тиббий кўрикни ўтказиш учун лаборатория таҳлили воситалари, қатор диагностика аппаратлари билан жиҳозлангани аҳоли учун қулайлик яратмоқда. Лекин тиббий ускуналарни ишлатадиган малакали мутахассислар етарли даражада эмас. Баъзи чекка ҳудудларда оддий қон топшириш учун туман марказига ёки шаҳарга боришга тўғри келаётганини ҳам инкор эта олмаймиз.\nАйрим жойларда тиббий кўриклар номигагина ўтказилмоқда, деб фикрини давом эттирди Президентимиз. Чекка ҳудудларда малакали мутахассислар етишмаётгани кадрлар масаласида қилинадиган ишлар кўплигини англатади.\nҚишлоқ врачлик пунктлари туну кун ишламоғи зарур. Бунинг учун пункт ёнидан шу жойда ишлайдиган врачга уй қуриб бериш лозим.\nАҳолига тез тиббий ёрдам кўрсатиш сифатини юксалтиришга қаратилган бир қатор чора-тадбирлар кўрилди. Лекин бугун халқимиз бу хизмат сифатидан рози, дея олмаймиз. Тизимни мутлақо ўзгартириш – давр талаби.\nАёлларимиз иболи, ҳаёли. Баъзи масалаларда шифокорга бориб дардини бемалол айтавермайди. Шу боис хотин-қизлар учун алоҳида поликлиника ташкил қилишимиз керак, деди давлатимиз раҳбари. Токи улар бориб ўзини қийнаётган масалада бемалол фикрлашсин. Чунки эртанги кунимизнинг давомчиларини соғлом дунёга келтириш кўп жиҳатдан аёлларимизнинг саломатлигига боғлиқ.\nСоғлиқни сақлаш соҳаси ҳақида гапирганда бир ҳақиқатни эсимиздан чиқармаслигимиз лозим: тиббиёт ходимлари бизнинг саломатлигимиз посбонларидир. Уларга халқ ишониши, улар эса халқни ишонтира олиши керак, деб таъкидлади Шавкат Мирзиёев.\nИхтисослаштирилган тиббиёт марказлари фаолиятида ҳам ечимини кутаётган масалалар кўп. Мавжуд марказларнинг ҳаммаси Тошкент шаҳрида жойлашган. Бу, айниқса, қишлоқ аҳолисига муайян ноқулайликлар туғдираётир. Ихтисослаштирилган тиббиёт марказлари мутахассислари жойларга чиқиб аҳолига тиббий хизмат кўрсатмоғи, жарроҳлик амалиётларини ўтказмоғи лозим, деди Президентимиз.\nТадбирда мамлакатимиз соғлиқни сақлаш соҳасини янада ривожлантириш, кўрсатилаётган тиббий хизматлар сифатини халқаро стандартлар даражасига кўтариш, ёш мутахассисларни тарбиялаш жараёнига илғор таълим технологияларини кенг жорий этиш, дунёнинг етакчи тиббиёт марказлари ва ўқув муассасалари, таниқли олимлар ва мутахассислар билан ҳамкорликни кенгайтириш ва бошқа долзарб масалалар юзасидан мутасаддиларга аниқ топшириқлар берилди.\nЎзбекистон Республикаси Бош вазирининг ўринбосари, соғлиқни сақлаш вазири А.Икромов, соғлиқни сақлаш вазирининг биринчи ўринбосари А.Ҳожибоев, соғлиқни сақлаш вазири ўринбосарлари Э.Боситхонова, С.Саидалиев, Республика ихтисослаштирилган урология маркази директори Ф.Оқилов, Республика ихтисослаштирилган терапия ва тиббий реабилитация илмий-амалий тиббиёт маркази директори А.Аляви, Республика иммунология илмий маркази директори Т.Арипова, сенатор З.Низомхўжаев, "Соғлом авлод учун" халқаро хайрия фонди бошқаруви раиси С.Иномова, Қорақалпоғистон Республикаси Жўқорғи Кенгеси раиси М.Ерниязов, Андижон вилояти ҳокими Ш.Абдураҳмонов, Бухоро вилояти ҳокими Ў.Барноев ва бошқалар Президентимизнинг тиббиёт соҳасига қаратаётган алоҳида эътибори соҳа ривожида муҳим омил бўлаётганини қайд этди. Билдирилган танқидий фикрлардан зарур хулосалар чиқариб, кўрсатиб ўтилган камчиликларни бартараф этиш, соҳа олдида турган долзарб вазифаларни бажариш юзасидан тизимли ишлар олиб борилишини, барча куч ва имкониятлар ишга солинишини таъкидлади.


Маҳбуслар амнистияга тушмаганидан норози\nДушанбедаги 1-қамоқхонада сақланаётган 60 маҳбус мамлакат президенти, парламент, бош прокурор ҳамда мамлакатда фаолият юритаётган халқаро ташкилотлар номига очиқ хат йўллаб, ўзларига авф тўғрисидаги қонун қўлланмаётганидан шикоят қилди.\nМактуб муаллифларининг аксарияти кекса ёшли кишилар ва ногиронлардир. Авф тўғрисиги қонун бўйича эса бундайларга амнистия қўлланиши керак.\nТожикистон қамоқхоналарини назорат этиш бошқармаси бошлиғи ўринбосари Баҳром Абдулҳақов катта миқдордаги наркотик моддалар савдосида айбланиб судланган ҳар қандай маҳбус, хоҳ у ногирон бўлсин, хоҳ кекса, озодликка чиқарилмаслигини билдирди.\n“Мактуб эгаларининг кўпчилиги катта миқдордаги наркотик моддалар савдоси учун қамалган. Шунинг учун улар беморлиги ёки кексалигидан қатъи назар, амнистияга тушмайди”,- деди Б.Абдулҳақов.\nМактуб муаллифлари қонун кучга кирганидан сўнг қамоқхона раҳбарияти назоратчи прокурор билан келишган ҳолда уларнинг жазо муддатини кўпайтирганини билдирган. Аслида эса, ҳуқуқшуносларнинг таъкидлашича, маҳбусларга белгиланган жазони оғирлаштириш ёки енгиллаштириш фақат суд қарори билан амалга оширилиши зарур.\nТожикистон президенти маъмурияти ва бошқа тегишли идоралар вакиллари маҳбуслар номидан очиқ хат олмаганини айтмоқда.\nЕвропада хавфсизлик ва ҳамкорлик ташкилотининг Тожикистондаги ваколатхонаси вакили Пайём Фаруғий эса маҳбуслар мактубидан хабардор экани, лекин ундаги шикоятлар қанчалик ҳақиқатга яқинлигини ўрганмай туриб, бу ҳақда бирор хулоса айта олмаслигини маълум қилди.\nЕХХТ вакили яқин кунларда Тожикистон Адлия вазирлиги ва қамоқхона раҳбарияти ҳамда маҳбусларнинг адвокатлари билан учрашиб, мавзуга аниқлик киритилишини таъкидлади.\nМиллий ярашув кунининг 10 йиллиги муносабати билан эълон қилинган авф тўғрисидаги қонунни ижро этиш муддати 20 декабрда тугайди.\nРасмий маълумотларга кўра, шу кунгача 7,5 минг маҳбусга амнистия қўлланилган. Улардан 2 мингга яқини бутунлай озодликка чиққан. Қамоқдан озод этилганларнинг 32 нафари хорижликлар, жумладан, 15 нафари Ўзбекистон фуқароларидир.


АҚШ Қуддусни Исроилнинг пойтахти деб тан олди, бу ёғи нима бўлади? Ўзбекистоннинг ва Ислом дунёсининг келажаги борми? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n02:28 - АҚШ Қуддусни Исроилнинг пойтахти деб тан олди, бу ёғи нима бўлади? Ўзбекистоннинг ва Ислом дунёсининг келажаги борми?\nАҚШ президенти Доналд Трамп ўтган йилги президент сайловлари олдидан берган ваъдасини бажариб, кеча Қуддус (Иерусалим) шаҳрини Исроилнинг пойтахти деб тан олинганини эълон қилди ва АҚШнинг элчихонаси Тел-Авивдан Иерусалимга кўчирилишини билдирди.\nЭслатиш керакки, 1948 йили БМТнинг қарори билан яратилган Исроил давлатининг пойтахти Тел-Авив эди. Аммо, 1949 йилдаёқ Исроил парламенти ўзининг пойтахти деб Иерусалимни эълон қилди, 1967 йили Исроил бу шаҳарнинг ҳаммасини қўли остига олгандан кейингина, давлатнинг ҳамма бош органлари бу шаҳарга кўчиб ўтди.\nШу пайтгача, ҳамма давлатларнинг элчихоналари Тел-Авивда жойлашган эди. Энду бу ёғи нима бўлиши номаълум. Бундан кейин Қуддуснинг ярмини ўз пойтахти деб эълон қилишга ҳозирлик кўраётган Филистин давлати бўлиш-бўлмаслиги ҳам мужмал бўлиб қолса керак.\nБугун Яқин Шарқдаги ҳамма араб давлатлари ва Туркия ҳамда Эрон Доналд Трамнинг қарорини қабул қилмасликларини билдирдилар.\nБМТ ва ЕИ ҳам бу қарорни қоралади. Франция очиқча, Германия бироз юмшоқроқ шаклда.\nШуни ҳам эслатиш керакки, сешанба куни, яъни Доналд Трамп ўз қарорини эълон қилмаган бўлса ҳам, қилиши аниқ бўлиб қолгандан кейин, Ўзбекистон ҳам аъзоси бўлган Ислом Ҳамкорлик Ташкилоти номидан эълон қилинган баёнотда АҚШга қарши таҳдидлар ҳам ер олган эди.\nКўрамиз, Ўзбекистон Президенти Шавкат Мирзиё бу хусусда нима дейди.\nШуни тушуниш керакки, бирон нарсани башорат қилиш, шу нарсанинг тарафдори бўлиш эмас, ҳақиқатни кўрабилишдир. Башорат қилинаётган нарса яхшиликка бўлмаса, унинг олдини олишга чақиришдир. “Ҳаракат”га кўра, Иерусалим Исроилнинг пойтахти бўлиб қолади. Яна бир нарса аниқки, Ислом дунёси ўз ичида фундаментал ислоҳотлар ўтказиб, дунёвийлик/секуляризмп принципини қабул қилмаса, Исломнинг ягона фарзи Имон эканлиги тан олинмаса, Ўзбекистон Туркиядан ўрнак олиб, мамлакатни исломлаштириш йўлига ўтса, Филистинни қўйиб туринг, Ўзбекистоннинг ҳам, Ислом дунёсининг ҳам келажаги йўқдир.\nРасмда – Мусулмон, насроний ва яҳудийларнинг муқаддас жойи деб ҳисобланадиган Қуддуснинг марказидаги Ибодотхона Тепалиги. Мусулмонларнинг учинчи муқаддас жойи ҳисобланадиган Ал-Ақса ва Сариқ Гумбаз масжидлари аввал яҳудийларнинг 1-чи ва 2-чи Ибодатхоналари бўлган жойда қурилган. Яҳудийларнинг муқаддас китобларига кўра, айнан шу ерда 3-чи Ибодатхона яратилиши керак. Ислом дини ва Ислом дунёси ҳозирги ғариб аҳволини тузатолмаса, Иброҳим динлари умумий тил тополмаса, айнан шундай бўлади.


ЎХҲ ҳақида « Ўзбекистон Халқ Ҳаракати\nМАҚСАДИМИЗ – ЎЗБЕКИСТОНДА МАВЖУД ДИКТАТУРА РЕЖИМИ ЎРНИГА ЭРКИН, ҲУҚУҚИЙ, ФУҚАРОВИЙ ЖАМИЯТ ЎРНАТИШ\nҚўлингиздаги китобча Ўзбекистон Xалқ Ҳаракати ҳақида қисқача ахборот манбаидир. Сиз уни ўқиб, Ўзбекистон Xалқ Ҳаракати низоми ва дастури, шунингдек, Ҳаракат белгиси, Гимни ва Ҳаракатни таъсис қилган ташкилотлар ҳақида мухтасар маълумотга эга бўласиз.\nЎзбекистон Xалқ Ҳаракати матбуот бўлими\n2011 йилнинг 23-24 май кунлари Олмониянинг пойтахти Берлинда Ўзбекистон Халқ Ҳаракатининг Биринчи Қурултойи бўлиб ўтди. Унда муассис ташкилотлар ва ҳаракатга аъзо бўлишни истаган бошқа мухолиф ташкилотларнинг вакиллари қатнашдилар. Қурултой ЎХҲ нинг Низоми ва Дастурини қабул қилди, ЎХҲнинг раҳбариятини сайлади. ЎЗХ таркибида Муассислар Мажлиси, Ҳаракат Марказий Котибияти ва Тафтиш Кенгаши ташкил қилинди. Муассислар Мажлисининг Раиси қилиб Муҳаммад Солиҳ, Марказий Котибият Раиси қилиб Жаҳонгир Усмoнов ва Тафтиш Кенгаши Раиси қилиб Муқимжон Маҳмудовлар сайландилар.\nЎХҲ қурултойида қуйидаги ташкилотлар вакиллари қатнашдилар:\n”Таянч” Маданий-маърифий жамияти.\nЎзбекистон Демократик кучлари форуми.\nЎзбекистон инсон хукуклари жамияти.\nЁшларнинг мустақил вакили\nМустақил шахслар вакили\nЎзбекистон Xалқ Ҳаракатининг асосий мақсади – бу Ўзбекистон Жумҳуриятида эркин ва очиқ фуқаровий ҳуқуқий жамият барпо этилиши учун курашишдир.\nДавлат ҳокимияти барча тизимларининг қонунларга сўзсиз амал қилишларини таъминлаш учун барча зарурий чораларни кўради. Жамиятда ва ҳокимиятда сўз ва иш бирлигини давлатнинг тамал тошларидан бирига айлантирилиши йўлида собитқадамлик ила кураш олиб боради.\n3. Ҳаракатнинг барча аъзолари Ҳаракат фаолияти ва сиёсатига таъллуқли масалаларни муҳокама қилиш, қарорлар ишлаб чиқаришда қатнашиш, таклифлар киритиш, сайлаш, сайланиш ва номзод кўрсатиш (Ҳаракатнинг Ўзбекистон давлати қонунлари доирасида ишлашига қарамасдан унинг аъзолар ҳаётига хавф соладиган оғир норасмий ҳолатда ишлашга мажбур бўлган вазиятлар бундан истисно) сиёсий ва ижтимоий тадбирларни тайёрлаш ва уларда қатнашиш, Ҳаракатнинг босма ва электрон нашрларида иштирок этиш, Ҳаракатнинг юридик ва молиявий ёрдами ҳамда хизматидан фойдаланиш ҳуқуқига эгадирлар.\n8. Ўзбекистон Xалқ Ҳаракати (ЎXҲ) ҳар 1 йилда Қурултой ўтказиб, раҳбар органларини қайта сайлайди. Зарурий ҳолларда Муассислар мажлиси навбатдан ташқари қурултой чақириши мумкин.\nУшбу гуруҳларнинг ҳисоб-китобини олиб бориш, ҳамда уларнинг ҳаракатига кўмак бериш (керак бўлса – махфий тарзда) Ҳаракатнинг Марказий Котибиятига юкланади. Ўзларининг ташкилий тузулмаларини ушбу гуруҳлар амалий вазиятга қараб Ҳаракатнинг Дастур ва Низомига зид келмаган ҳолда мустақил тарзда тузадилар.\nИжро органи Марказий Котибиятдир.\n15. Ҳаракатнинг Марказий Котибияти аъзолари, негиз ташкилотлари (маҳаллий бўлимлар) ҳамда Ҳаракатнинг жойларда барча ҳамфикр гуруҳларнинг ҳисобини олиб боради.\n16. Ҳаракатнинг олий раҳбар органи — Қурултойдир. Уни чақириш муддати ва ўтказиш жойи Муассислар Мажлисининг қарори билан белгиланади. Ва делегатларнинг ярмидан кўпи қатнашган ҳолатда ўтказиш мумкиндир.\n17.1. Ҳаракатнинг раҳбар органлари – Муассислар Мажлиси, Марказий Котибият ва Тафтиш Комиссиясидир.Бу органлар ўз қарорларини оддий кўпчилик овоз билан қабул қилади. Муассислар Мажлисининг аъзолари ўз ичидан Раисини сайлайди. Низомга хилоф ҳаракатлари учун Муассислар Мажлиси ўз аъзоларидан ҳар қандай биттасини, жумладан Раисини ҳам кўпчилик овоз билан вазифасидан четлаштириши мумкин.\n17.2. Ҳаракатнинг раислари ҳаракат фаолиятини бошқаради. Улар Муассислар Мажлиси раиси, Марказий Котибият раиси ва Тафтиш Комиссияси раисларидир.\n18. Қурултой вазифалари:\n– Ҳаракатга янги ташкилотларни қабул қилади, Дастур ва Низомни бузган ташкилотларни Ҳаракат сафидан ўчиради;\n– Ҳаракатнинг Марказий Котибиятини тайинлайди ва унинг фаолиятини баҳолайди;\n19. Ҳаракат Раҳбарларининг вазифалари:\nРаҳбар органлар Ҳаракат фаолиятини бошқариш ҳамда мувофиқлаштириш функцияларини (вазифаларини) амалга оширадилар.\n20. Ҳаракат Марказий Котибияти – ЎХҲ нинг ишчи органидир ва унинг олдида масъулдир. У Қурултой оралиғида фаолият юритиб, қурултойга ҳар йиғинда ҳисобот беради. Қурултой қарорларини ижро қилади.\n21. Ҳаракат фаолиятини бошқариш Марказий Котибият тарафидан бамаслаҳат олиб борилади. Марказий Котибият Ҳаракат манфаатларини ифодалашга вакилдир. Ҳаракат аъзолари фаолиятига умумий раҳбарликни ҳам амалга оширади.\n22. Марказий Котибият таркиби Ҳаракат Қурултойида умумий сайлов орқали тасдиқланади.\nМарказий Котибият аъзоларининг ҳар бирини аниқ вазифаси белгиланиб, улар ўз функциялари доирасида фаолият олиб борадилар. Бири иккинчисининг вазифасини такрорлашига йўл қўйилмайди.\n23. Марказий котибият аъзолари ўз орасидан унинг раисини сайлайди.\nМарказий Котибият Ҳаракатнинг ўз аъзолари ичидан ҳам раҳбар органларга номзод кўрсатиши ва уни сайлаши мумкин.\nҲаракат ўз маблағларини банклардаги ҳисобларида тутади. Маблағлар харажати ва мулк билан ишлаш тартиби Марказий Котибият томонидан белгиланади.\n28. Ҳаракатнинг Марказий Котибият аъзолари ва Ишчи Котиблари жамоатчилик асосида иш юритадилар. Айрим ҳолларда уларга (Марказий Котибиятнинг алоҳида қарорига биноан) маош таъйин қилиниши мумкин.\n29. Зарурат туғилганда, Ҳаракат Марказий Котибияти ташкилий-техникавий ходимларни ўз ишига жалб этиши мумкин, ва уларнинг иш тартибини белгилайди.\n31. Ҳаракат ўз босма ва электрон нашрларини чиқаради. Ҳаракат нашрларининг Муҳаррирлари Марказий Котибият томонидан тайинланади. Улар ўз фаолиятини улар жойлашган давлатларнинг матбуот ҳақидаги қонунларига асосланиб, нашрнинг таҳрир ҳайъати фикрига таянган ҳолда амалга оширадилар.\n1. Ўзбекистон “Эрк” демократик партияси\n2. ”Андижон – Адолат ва Тикланиш” ташкилоти\n3. ”Таянч” Маданий-маърифий жамияти.\n4. Ўзбекистон Демократик кучлари форуми.\n5. Ўзбекистон инсон ҳуқуқлари жамияти.\n6. Ёшларнинг мустақил вакили\n7. Мустақил шахслар вакили\nЎзбекистон халқ ҳаракатининг асосий мақсади мамлакатда ҳуқуқий жамият қуришдир. Инсон ҳуқуқларини ҳурмат қилиш фуқаролик ва сиёсий ҳуқуқларни халқаро конунларга мос ҳолда мамлакатда жорий этишни ўзининг бирламчи вазифаларидан бири деб ҳисоблайди. Бу йўлда тўла-тўкис ғалабага эришиш учун Ҳаракат ўз аъзоларининг фаолиятини белгиланган мақсадларга йуналтиради. Давлат ҳокимияти барча тизимларининг қонунларга сўзсиз амал қилишларини таъминлаш йўлида барча зарурий чораларни кўради.\nЭРК ПАРТИЯСИНИНГ ДАСТУРИ\nИнсон Аллоҳ яратган энг юксак борлиқдир. Унинг узвий, асос ҳақ ва озодликлари энг юксак қадриятлардир. Бу қадриятларни ўзининг ҳар бир фуқароси учун асрамоқ давлатнинг бирламчи вазифасидир.\nДавлат ҳокимияти ўзининг барча салоҳиятлари билан тўлалигича халқ эгалигида бўлмоғи лозим. Унинг биронта салоҳиятини ҳеч ким халқ иродасига зид равишда эгаллаб олишга ҳақли эмасдир.\nБиз мулкнинг тамалини адолат деб биламиз.\nБизнинг барпо этажагимиз давлат (Ўзбекистон Жумҳурияти) демократик, ҳуқуқ давлатидир.\nЎзбекистон Жумҳурияти ҳокимиятларнинг (қонун чиқарувчи, ижро ҳокимияти, маҳкама) мустақиллиги тамойилига асосланaжак.\nХалқнинг бевосита, ташкилотли ўлароқ бошқарув ишларига аралашувини таъминлайдиган режим ўрнaтилaжак.\nҲар бир жон ўз устидаги юкни ташийди, бошқа бир жоннинг юкини ташимайди. (35/14, Қуръон)\nЖамият учун хавфли бўлган ва террористик ташкилотлар танимини (белгиларини) қонун ва қарорномаларда аниқ кўрстамиз.\nБу шаклда давлатчилигимиз асослари нафақат давлат органлари тарафидан, балки жамоат ташкилотлари, фуқоравий институтларнıнг шаффоф фаолияти воситаси билан ҳам иҳота этилади.\nБизнинг барпо этажагимиз давлатда xалқдан чиққан ташаббус рағбатлантирилaжак.\nБу давлатда ҳокимият шартсиз миллатники бўлажак ва миллат ўз ҳокимиятини парламент, ҳукумат ва маҳкама воситасида қўлланажак.\nДавлат органлари Қонун олдида тенглик тамойилига мос равишда фаолият кўрсатажак.\nКонституция ҳукмлари – қонун чиқарувчи ҳокимиятни, ижро ҳокимияти ва маҳкама ҳокимиятини, идора мақомларини ва бошқа қурилиш ва кишиларни маъсул этгучи асос қоидалардир.\nБизнинг давлатда ҳеч бир буйруқ ёки қарорнома қонунга, қонунлар эса Конституцияга қарши бўлолмайди.\nБизнинг давлатимизнинг иқтисоди дунё воқъелигига уйғун бичимлантирлади, молиявий манбаларнинг эркин ҳаракати таъминланади, чет эл сармоясининг эркин фаолияти давлат тарафидан кафолатланади.\nВа ҳеч қайси идеология ҳукуматимизнинг мафкураси ёки мажбурий идеология ўлароқ белгиланмаяжак. Сиёсий кўптарафлилик ва кўппартиявийлик асос бўлажак.\nБу давлатда xусусий турмушга аралашиш таъқиқланади, унинг даҳлсизлиги Қонун тарафидан кафолатланади. Қонун кўрсатмаган ҳолларда ҳеч кимнинг уйига уй соҳибининг рухсатисиз кириш Қонун тарафидан таъқиқланади.\nБу давлатда ҳар бир шахс хабар олиш ва хабар тарқатиш эркинлигига соҳибдир. Миллий хавфсизлик ва жамоат тинчлигини бузиш ҳоллари истисно, хабарлашма эркинлигига тўсиқ қўйилиши таъқиқланади.\nҲар қандай сабаб билан ҳам шахслар айтишни истмаган тушунчаларини айтишга мажбур қилинмаяжакдир ва айтмагани учун айбланмаяжакдир. Ҳар ким ўз тушунчаларини сўз, расм ва ёки бошқа воситаларла ёймоқ ҳурриятига соҳиб бўлажак.\nХусусий Қуръон ўргатиш курслари очилишига рухсат берилади.\nҲар ким истаган соҳасида ишлаш ва шартномалар тузиш ҳуқуқига эгадир. Ташаббускорлик рағбатлантирилади. Ишсизликнинг олди шу шаклда олинишига ва жамият фаравонлигига шу шаклда эришилишига ишонамиз.\nДавлатимиз хусусий ташаббускорликнинг миллий иқтисод манфаатларига ва ижтимоий мақсадларга уйғун равишда, қарорлилик билан олиб борилишини таъмин этади.\nДавлатимиз фуқароларнинг руҳ ва бадан соғлиги учун, спорт турларини ривожлантириш борасида чоралар кўради.\nТабиий бойликлар давлатимизнинг ҳукми ва тасарруфида бўлади, уларнинг излаб топилиши ва ишлатилиши давлатимзга оиддир. Бу соҳада маҳаллий сармоячилар, ташаббускорлар ва илмий марказлар ва касб ва соҳа жамиятлари билан ҳамкорлик қилинади.\nЎлкамизда яшаган ҳар ким ижтимoий ҳимояланиш ҳаққига эга бўлади. Ҳукуматимиз урушда ва ёки вазифасини адо этаркан, қурбон бўлганларнинг тул қолган аёллари ва етимларни муҳофаза қилиб, уларни жамиятда ўзига мунсоиб бир ҳаёт савияси билан таъминлайди. Ҳукуматимиз майиб-мажруҳларнинг муҳофазаси ва жамият ҳаётида ўз ўрнини олишлари учун керакли тадбирлар олади. Қариялар ижтимоий муҳофаза қилинади, уларнинг ҳақ ва хуқуқлари, имтиёзлари қонунлар орқали белгилаб берилади. Ҳимояга муҳтож болаларни муҳофаза қилиш учун барча тадбирлар кўрилади. Давлатимиз шаҳарларнинг ўзига хосликлари ва атроф муҳит тозалигини назорат қилиш режaлари доирасида, турар-жой эҳтиёжларини таъминлаш режаларини ишлаб чиқади, оммавий турар-жой қуриш ташаббусларини қўллаб-қувватлайди.\nОила жамиятнинг асосидир. Ҳукуматимиз оила фаравонлиги, айниқса, она ва унинг фарзанди ҳимояси учун зарур тадбирларни олади. Давлатимиз ёш авлод тарбияси оиладан бошланиши учун бутун тадбирларни олажак.\nЎлкамизда ҳеч ким таълим-тарбия ҳаққидан маҳрум қолмайди. Ҳукуматимиз илм олишни ташвиқ қилади ва уни қўллаб қувватлайди.\nБиз маорифда фақат дарвинизм ва атеизмга асосланган биртомонлама стратегияга қаршимиз, биз инсон борлигининг тарихи бошқа нуқтаи назарлардан ҳам ўрганилиши тарафдоримиз ва бу йўналишдаги ташаббусларни қўллаб қувватлаймиз.\nҲукуматимиз Ўзбек тилининг давлат тизимларида тўлақонли фаолияти учун масъул бўлади ва айни унинг жаҳон миқёсида фаолият юритадиган савияда ривожлантиришнинг махсус дастурини қaбул қилади ва амалга оширади.\nМустақилликдан кейин юритила бошлаган аксилмиллий сиёсат оқибатида қадр-сизланган санъат ва адабиёт ўзи муносиб булган мақомга чиқарилажaк. Давлатимиз тарихий, маданий бойликларимизни муҳофаза этади ва бу борада тарғиботлар олиб боради. Санъат асарларининг муҳофаза қилиниши, қўллаб-қувватланиши ва санъат севгисининг ёйилиши учун керакли тадбирларни олади.\nҚўшни давлатлар, Осиё, Оврупо, Америка давлатлари билан ҳамкорлик, дўстлик ришталарини мустаҳкамлаймиз.\nҲукуматимиз Марказий Осиёдаги қардош давлатлар билан интеграция сиёсатини юритади ва бу йўналишдаги ҳар қандай ташаббусни қизғин қўллаб қувватлайди.\nҲукуматимиз чет элларда яшаётган ўзбек диаспораси ҳақлари бузилган ҳолларда уларнинг ҳақларини актив ҳимоя килади. Қўшни мамлакатлардаги ўзбекларнинг ўз тилини мукаммал эгаллашга бўлган интилишини рағбатлантиради ва миллий маданиятдан ажралиб қолмаслиги учун бутун имкониятлардан фойдаланади.\nБиз сиёсатни муаммо келтириб чиқарувчи, босим ташкил этиш воситаси эмас, балки, халққа хизмат воситаси ва муммоларни ҳал этиш санъати ўлароқ кўрамиз.\nЭтник ва диний фарқлиликларга қарамай, жамият ичида аҳиллик – бизнинг бошқарувдаги идеалимиздир.\nЎЗБЕКИСТОН ХАЛҚ ҲАРАКАТИ АМАЛИЙ ИШЛАРИНИНГ УМУМИЙ ЧИЗГИЛАРИ\n1.Маърифат ва тарғибот-ташвиқот йўли билан инсонларимизнинг илмий ва ижтимоий-сиёсий савиясини ошириш. Бу ЎХҲ фаолларининг бевосита инсонлар билан учрашувлари ва имкон доирасидаги оммавий ахборот воситаларда ЎХҲнинг мақсадларини ёритиш орқали амалга оширилади.\n2.Ижтимоий-сиёсий жиҳатдан фаоллашган шахслар ва турли гуруҳларнинг ЎХҲ да жипслашишига эришиш. Яъни, қишлоқлар ва маҳаллалардан бошлаб, туман, вилоят марказларида ва барча шаҳарларда ЎХҲ бўлимларини ташкил қилиш.\n3.ЎХҲ бўлимларида бирлашган халқимизнинг мавжуд диктатура режимига қарши чиқиш потенциалини юксалтиш. Бу аввало ЎХҲнинг кичик ва катта гуруҳлари орасида ўзаро учрашувлар, семинарлар, конференциялар, кичик ва катта норозилик чиқишларини ташкил қилиш билан амалга ошади.\n4.Бу босқичда ЎХҲ раҳбариятининг мамлакат ичида ва ташқарисида режимга қарши ғоявий ва сиёсий тазийқини янада ошириши лозим бўлади. Бу орқали халқимизнинг ва дунё жамоатчилигининг ЎХҲга мойиллигини ортиришга эришишга ҳаракат қилинади.\n5.ЎХҲнинг кураши ижобий натижа билан якунланишини назарда тутиб, ҳаракат раҳбариятининг ўтиш даврида муваққат ҳукумат амалга оширадиган ислоҳот дастурини ҳозирлайди.\nЎЗБЕКИСТОН ХАЛҚ ҲАРАКАТИГА ҚЎШИЛГАН ИНСОНЛАР ҚУЙИДА КЎРСАТИЛГАН ТАДБИРЛАРДА ФАОЛ ИШТИРОК ЭТИШЛАРИ ЛОЗИМ БЎЛАДИ\nНОРОЗИЛИК УСУЛЛАРИ ВА ЖАМОАТЧИЛИК БИЛАН ИШЛАШ\n1. Оммавий матбуот чиқишлари\n2. Шиорлар, карикатуралар ва рамзлар ҳозирлаш\n3. Байроқлар, плакатлар ва шунга ўхшаш бошқа воситалар ҳозирлаш\n4. Варақалар, китоблар ҳозирлаш\n5.Газеталар ва китоблар нашр қилиш\n6.Магнитофонга ёзилган нутқлар, касеталар, радио ва телевидение, интернет дастурлари ҳозирлаш\nЖАМОАТЧИЛИКНИНГ РАМЗИЙ ТАДБИРЛАРИ\n7. Байроқлар осиш, рамзга айланган рангларни ишлатиш\n8. Рамзга айланган кийимлар кийиш\n9. Жамоат ҳолида ибодатлар ва дуолар ўқиш\n10. Рамз сифатида чироқларни ёқиш ёки ўчириш\n11. Рамз сифатида ноғора, карнай ва сурнай чалиш\n12. Кўча юришлари , норозилик намойишлари ва парадлар\n13.Дафн ва таъзия маросимлари ўтказиш\nЎЗБЕКИСТОНДА МУХОЛИФАТ АЪЗОЛАРИНИ ФАОЛЛАШТИРИШГА ҚАРАТИЛГАН ТАДБИРЛАР\n14. Мамлакатда турли мухолиф ҳаракатларга аъзо бўлган кишиларни аниқлаш ва улар билан констурктив алоқа ўрнатиш (бевосита ёки телефон, интернет орқали)\n15. ЎХҲ билан ҳамкорлик қилишни истаган мухолифатчиларни ЎХҲнинг Низоми, Дастури ва бошқа ҳужжатлари билан таништириш.\n16. ЎХҲ кирган барча мухолифат вакилларининг интизомли ва давомли ҳамкорлигини йўлга қўйиш. Бу мақсадда аниқ белгиланган вақтларда учрашувлар, семинарлар ва конферанциялар ташкил қилиш (имкон даражасида)\n17. Тинчлик руҳида ва оммавий равишда ўтказиладиган тадбирларга барча мухолифат вакилларини жалб қилиш.\n18. Диктатура режими тарафидан тазйиқ остига олинган ва олинадиган, қамалган ва бошқа шаклда зулм кўрганларга моддий ва маънавий ёрдам бериш, уларнинг оилаларига эга чиқиш.\nҲаракатнинг молиявий имконларини кучайтириш\n19. Турли хайрия жамғармаларидан ҳаракатга моддий ёрдам жалб этиш\n20. Тижорат ва тадбиркорлик фаолияти орқали маблағ тўплаш\n21. Ҳаракат аъзо бўлган ташкилотлар ва шахсларнинг моддий ёрдамлари\nЎЗБЕКИСТОН ХАЛҚ ҲАРАКАТИНИНГ ГИМНИ\nОзодлик истаган халқ иродаси,\nЗулм истибдодга кўтарди исён!\nЕтар зўравонлик, қашшоқлик, хорлик,\nТалаб қил ўз ҳаққинг, озод ҳур инсон!\nЙўлимиз шиори; Адолат, Ҳурлик,\nОтлан бу курашга, Ватан ўғлони!\nОру-номус, ғурур, деган неъматдан,\nАзизроқ эмасдир, одамнинг жони!\nЎз бахтингни ўзинг киритгил қўлга,\nЎз меҳнатинг билан, топгил шараф шон!\nДунё халқларини ичида сен ҳам,\nМуносиб ўрнингни топ, Ўзбекистон!\nҚурайлик фаровон эркин бир ҳаёт,\nБўлмасин халқимиз ўз юртида хор!\nСен ҳам қадри баланд инсонсан, халқим,\nБахтли яшашликка сени ҳаққинг бор!\nЎXҲ –ҲАММАМИЗНИНГ ҲАРАКАТИМИЗДИР\nБИЗ-тарихи илму маърифатнинг, маданият ва тараққиётнинг бешиги ҳисобланадиган дунёнинг энг илғор қавмларидан Ўзбекистон халқининг вакилларимиз.\nБИЗ- халқимизнинг келажагининг, унинг тарихининг порлоқ даврларида бўлгани каби, имонга, илму маърифатга, ҳуқуқ ва адолатга асосланишини истаймиз.\nБИЗ- дини, миллати, ижтимоий келиб чиқишидан қатъий назар ҳуқуқ ва адолатнинг, эркинлик ва ҳурфикрлиликнинг, сайлов ва сайланишнинг, инсон қадриятлари ва шарафининг ҳаммамизга бир хил даражада тегишли бўлишини истаймиз.\nБИЗ-халқимизнинг бугунги кунини ўтиш ва тикланиш даври, дея баҳолаймиз. Коммунистик зулмдан кейин унинг меросчиси бўлган ва Президент Ислом Каримов тарафидан асос солинган маҳаллий диктатуранинг умри тугалланиш арафасида турибди, деб биламиз. Ўзбекистон халқи ҳаётида ЯНГИ ДАВРнинг бошланиши учун вақт етиб келди.\nБИЗ-ЯНГИ ДАВРнинг ислоҳот ва адолат асосида, қон тўкилмасдан ва ҳеч бир шаклда зўровонликга йўл қўймасдан ўрин олишини истаймиз. Чунки БИЗ ҳақсизлик билан бир одамнинг ўлдирилишини бутун инсониятнинг ўлдирилишига тенг, деб биламиз. Адолат асосида бир инсоннинг жонини асрашни эса бутун инсониятнинг жонини асраш, деб биламиз.\nБИЗ- ҲАҚни асос, халқимизни унинг муассиси ва ўзимизни эса аввало ҲАҚнинг, сўнгра халқимизнинг маъмурлари, деб биламиз.\nБИЗ- ўз фаолиятимизда халқимизнинг барча вакилларининг эътиқодий, миллий ва умуминсоний қадриятларининг мусбат қирраларига ўрин берамиз. Мақсадимиз мана шу қадриятлар асосида, сафларимизда ўрин олган турли дунёқарашдаги турли инсонларга бир хил эркинлик, ҳуқуқ ва адолат берадиган фуқаролик жамияти қуришдан иборатдир.\nБИЗ- халқимизни ташкил қиладиган турли этник ва эътиқодий гуруҳларнинг вакилларимиз. Сафларимизда мусулмонлар ҳам, мусулмон бўлмаганлар ҳам, демократия ва либерал тушунчаларнинг соҳиблари ҳам бор.\nБугун биз Ўзбекистондаги режимнинг ЗУЛМига қарши қўлни қўлга бериб, АДОЛАТ халқасини ташкил қилдик.\nБИЗ яқин келажакда мана шу АДОЛАТ байроғи ватанимизда ҳилпирай бошлайди дея ишонамиз. Бу байроқ остида ўзаро ҳамкорлик қилишга, бир-биримизга тенг ҳақ-ҳуқуқлар танишга ва энг асосийси жамиятда ЗУЛМнинг янгидан пайдо бўлмаслиги учун сафларимизни бузмасликка сўз берамиз.\nЎзбекистон Халк Ҳаракати расмий сахифаси ва электрон почтаси:


Германия ҳайвонот боғида орангутанлар учун видеотанишув хизмати йўлга қўйилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Германия ҳайвонот боғида орангутанлар учун видеотанишув хизмати йўлга қўйилди\t10:38, 07 июнь 2016\tНемис ҳайвонот боғида орангутанлар учун видеотанишув хизмати йўлга қўйилди, деб хабар берди “Gazeta.ru” нашри. Бу хизмат орқали икки орангутан бир-бири билан танишган. Ҳайвонот боғи ходимлари аввалига Конни ва Синти номли орангутанларга жуфт топишга ҳаракат қилишган. Ходимлар видео орқали уларга бўйдоқ орангутанларни кўрсатганда, уларнинг ўзлари жуфт танлашган. Шундан кейин улардан бири бошқа ҳайвонот боғига кўчиб ўтган.\n“Энди биз уларнинг ўртасида муҳаббат пайдо бўлган-бўлмаганлигини аниқламоқчимиз”, деди ҳайвонот боғи ходимлари.


Kutubxona - Nabijon Najmiddinov. Sovgʻa (hikoya) / Kiril\nSiz shu sahifadasiz: Nabijon Najmiddinov. Sovgʻa (hikoya) / Kiril\nМуаллиф Набижон Нажмиддинов\n- Набижон Нажмиддинов\nТелефон жиринглади. Дарс тайёрлаб ўтирган Рустам бўйнини чўзиб нариги хонага қаради. Онаси трубкани олиб ким биландир гаплашди.\n— Яна-я?! Қачон? — деди у норози оҳангда. Кейин трубкани аста жойига қўйди-ю, бир зумда ғамгин бўлди қолди. Анчагача диванда ҳаракатсиз ўтирди. Кейин туриб каравот тагидаги катта чемоданни тортиб олди. Шундагина Рустам дадасининг яна командировкага отланишини англади.\nОқшомга яқин эшик очилиб остонада дадаси кўринди.\n— Тайёр бўлдими, кеч қоляпман ахир, — деди у кира солиб.\n— Ҳозир, дадаси, ахир ўнта қўлим йўқ-ку... Борарсиз шошаётган ерингизга...\nРустам онасининг овозида аллақандай зарда сезди. Одатда шундай зардали гаплардан кейин Рустам учун ташвишли кунлар бошланарди: ота-она аразлашиб бир-бири билан Рустам орқали муомала қилишарди. Аразлашган эр-хотиннинг бир-бирига отган найзаси аввало Рустамга тегиб ўтарди. Шунинг учун ҳам у зардали гаплардан безиб қолган эди. Онасининг ҳозирги гапи ҳам Рустамни зириллатиб юборди. Дадаси жавоб аптишга улгурмай унинг қўлига ёпишди.\n— Дада, менга нима олиб келасиз, — деб сўради у жавобга оғиз жуфтлаган дадасига.\n— Қани хонангга марш, дарсингни тайёрла, — дадаси шундай деб унинг орқасига шапатилади-да, хонасига йўл кўрсатди.\nРустам хўрсииди. Қўлини столга устма-уст қўйиб иягини тиради. Китобга қарагиси ҳам келмади. Йўқ, у дадасининг пўписасидан, саволининг жавобсиз қолганидан ўксиди. Чунки «нима олиб келасиз» деганида, дадасининг «нима олиб келай» дея сўрашини кутган эди. Лекин... дадаси сўрамади. Сўраганида эди... Сўрамаса ҳам майли. Ҳар ҳолда онаси билан аразлашиб қолмади-ку...\nРустам бир амаллаб дарсини тайёрлаб бўлди. Китоб-дафтарларини йиғиштириб нариги хонага чиқди. Бу вақт дадаси жўнаб кетган, онаси ошхонада кечки овқатга «жиз-биз» қиларди.\n— Рустамжон, дарсингни қилиб бўлдингми, ўғлим, балки ёрдамим керакдир, — сўради онаси.\n— Йўқ, қийналмадим, дарсни яхши тушунган эдим, — деди Рустам.\nШу вақт эшик қўнғироғи жиринглади.\nРустам чопиб бориб эшикни очди. Қараса бувиси. У хурсандлигидан қичқириб юборди. «Онажон, бувижоним келдилар, бувижоним келдилар», — дея ошхона томон чопди.\nОшхонадан қўлларини пешбандига артганча онаси чиқди.\n— Вой, онажон келинг, яхшимисиз, тан-жонингиз согми, — онаси бирига жавоб олмай иккинчи саволни бераркан, бунисига кўрпача солди.\n— Кўриб турибсану болам, отдакман. Қариган сайин кучга тўляпман чоғи, учинчи томинггаям ҳеч қийналмай чиқдим, — фотиҳага қўл очди ва: — тан-жонларинг соғ бўлсин, Рустамжонам катта йигит бўлиб юрсин, тўйларини кўрай, — дея қўлларини юзига тортди.\n— Рустамжоп болам, ўқишларинг яхшими? — сўради пинжига кириб олган Рустамдан бувиси.\n— Яхши дейсиз-қўясизми, нуқул бешга ўқияпти бунингиз, — деди онаси Рустам учун жавоб бериб.\n— Балли ўғлим, балли, — бувиси эркалаб Рустамнинг сочларини силади, — Нечук, бундай кечда бизларни йўқлаб қолибсиз, тинчликми? — сўради онаси.\n— Ҳаҳ, болам-а, шу туш кўрибман дегин. Муқул йиғлармишсану сабабини айтмасмишсан... Шунга ўзимни босолмай, уканг келиши биланоқ уйни топшириб бу ёққа жўнавордим. Ўзинг тинчмисан ишқилиб, эринг кўринмайди...\n— Командировкага кеттилар... — опасининг товушида маъюслик борлигини Рустам сезди.\nРустам чарчади, эсноғ тутди. Онаси уни ухлашга қистади. Рустам бувисидан ажралишни истамайгина ўрнидан турди.\n— Кириб ухлайвер, болам, кетиб қолмайман, — ишонтирди уни бувиси.\nРустам ўрнига кириб ётди, лекин уйқуси келмади. Онаси билан бувисинииг ўзаро секин-секин гаплашишаётгани ва айниқса, онасининг йиғламсираб айтаётган сўзлари эшитила бошлади.\n— Турмуш қурганимизга мана неча йил бўлди. Аммо шунча вақтдан бери туғилган куним билан табриклаш эсига келмайди. Ҳар йили бу кунни орзиқиб кутаман... лекин кутган куним дилхунлик билан ўтади... Чунки куёвингиз ё командировкада бўлади, ё индамай кириб келади-ю, ишига шўнғийди. Дардимни ютиб ўтиравераман. Индинга туғилган куним, куёвингиз бўлса яна кетди... Нима қилай, мени табрикланг, совға келтиринг дейми... Йўқ, деёлмайман. Ўзи билишини, сезишини истайман. У бўлса шунақанги лоқайдки... Нуқул ишини ўйлагани-ўйлаган. Менку майли-я, Рустамжонни ҳам ўйламайдида, ўғли борлигини ҳатто унутиб қўйгандай...\n«Эҳ, — бирдан ўйлаб қолди Рустам, — мана энди билдим онамнинг нимага хафа бўлганини... Менгагина совға олиб бермайди десам... Нима қилсам экан? Туғилган кунларига бирор нарса совга қилсам қанчалик қувонардилар... Лекин пулни қаердан оламан? Бувимдан олсам-чи? Ҳа, бувимдан оламан».\nУ хаёл гирдобида қандай уйқуга кетганини ҳам сезмади. Чўчиб уйғонди. Уйда ҳеч ким йўқ эди. Онаси хат қолдирибди. «Рустамжон, буфетда юмшоқ нон, қаймоқ бор, чой сочиқнинг тагида. Биз бувинг билан кетдик, мактабга кеч қолма».\nРустам энди пулни қаердан олишни билмай ўйланиб қолди. Бирдан сопол мушукни эслади. Мушукни олиб силкита-силкита уч-тўртта танга туширди. Ками бир сўм экан. Пулни чунтагига солди. Шоша-пиша нонушта қилгач, ташқарига отилди.\nУ мактабга келган заҳоти ўртоқлари Дилшод билан Муроднинг совға масаласидаги фикрларини билмоқчи бўлди.\n— Менимча атир, — деди Рустамнинг муддаосини эшитган Дилшод.\n— Бе, буникисиз ҳам атирлари кўпдир, кейин атир кип-кичкина бўлади, — эътироз билдирди Мурод, — менимча совға каттароқ, уйга кираверишда кўзга ташланиб туриши керак.\n— Ахир катта совғага пулни қаёқдан оламан? — деди Рустам чўнтагидаги бир сўмни ушлаб қўяркан.\n— Ҳа-я. — ҳафсаласи пир бўлди Муроднинг.\n— Менимча, энг яхши совға, гул — бу овоз Салиманики эди.\n— Тўппа-тўғри, нега боядан бери хаёлимизга келмади-я...\nРустам онасига гул совға қиладиган бўлди. Орзиқиб кутилган кун келди. Ўша куни Рустам синфдан чиқди-ю тўғри мактаб гулзорига ўтди. Боғбон бувани излаб топди-да, пулини узатди.\n— Бува, шунга гул беринг, жудаям керак... — ўтиниб сўради Рустам.\nБува дам Рустамга, дам унинг қўлидаги тангаларга қаради. Кейин оғзидаги носвойини бир четга туфлади-да Рустамдан сўради: Нега керак бўлиб қолди, а, ўғлим?\n— Ҳалиги, бугун онамнинг туғилган куплари эди, гул совға қилмоқчи эдим...\nРустам ҳамон пулни боғбон бувага узатган кўйи турарди.\n— Пулингни чўнтагингга солиб қўй, — бува шундай деб гулзор ичига кириб кетди...\nРустам бир даста гулни қучоқлаб уйга чопди. «Онамнинг иш вақти тугашига ҳали анча бор, улгураман», деб ўйлади. Уйга кириб гулдон топиб чиқди ва унга гулларни чиройли қилиб солиб қўйди. Ўзини сал орқага олиб гулларга қаради. Назарида уй мана шу гуллар билан жудаям очилиб кетган эди. «Эндиям хафа бўлиб кўрсинларчи», ўйлади Рустам.\nБирдан Рустам лабини тишлаб ўйланиб қолди. «Ахир онам мендан эмас, дадамдан хафа бўляпти-ку! Гулни дадам ҳадя қилиши керак эди!.. Рустам кўрсаткич бармоғини тишлаганича узоқ ўйланди. Ниҳоят йўлини топди. Аммо унинг бу «топишида» ёлғон бор эди. Лекин Рустам бунинг фатвосини билади. Ўқитувчиси «яхшиликка хизмат қилсагина, баъзан ёлғон ҳам гапириш мумкин», деган эди-ку!..\nРустам тўрттала хонани ҳам супириб-сидириб бўлганида эшик қўнғироғи жиринглади. У бориб эшикни очди-да, тезда изига қайтди. Ажратиб қўйган бир дона қизил гулни олиб, онасига пешвоз чиқди. Ўзини командир олдида турган солдатдай ғоз тутиб тантана билан сўзлади:\n— Онажон, сизни туғилган кунингиз билан табриклаймиз. — Рустам шундай дея гулни онасига тутқазди.\nОнаси афтидан бундай бўлишини кутмаган эди... Рустамни бағрига босди, юз-кўзларидан ўпди.\n— Раҳмат, ўғлим, раҳмат... — онасининг кўзларида севинч ёшлари кўринди,\n— Ие, туғилган кунидаям йиғлайдими, ахир биз хафа бўламиз, — Рустам қўллари билан онасининг кўз ёшларини артди.\n— Шошма-шошма, ахир сен бир ўзингсан-ку, нега ҳадеб «биз-биз»лайсан... — деб сўради онаси.\n— Нега бир ўзим бўлай, гул дадам иккаламиздан совға, — Рустам олдиндан ўйлаб қўйган сўзларини айта бошлади.\n— Даданг келдими?\n— Йўқ, эрталаб сиз кетгандан кейин телефон қилдилар. «Бугун онангнинг туғилган куни, ҳозирча иккаламизнинг номимиздан гул совға қил, совғанинг каттасини ўзим олиб бораман», деб айтдилар, — деди Рустам яна ҳеч бир тутилмай.\n— Вой Рустамжон, ростданми? — онаси яна уни бағрига босди, — хайрият, дадангга инсоф берибди, раҳмат... Даданг туғилган кунимни билмайди, деб юрардим, билар экан-ку!.. — онаси шундай дея яна кўзига ёш олди, бу унинг хурсандлигидан эди.\nРустам онасини бунчалик хурсанд қилганидан ниҳоятда қувониб кетди. Онаси Рустамни қўйиб юборди-да, гулдондаги гулларни қўш қўллаб ушлаб ҳидлади.\n— Қандай чиройли, қандай хушбўй-а!.. Вой ўзимнинг ўғилгинамдан... — У яна Рустамнинг юзларидан ўпди-да ичкарига кириб кетди.\nРустам стол устига чиқиб мушукни олди ва тангаларни бир-бир ташлай бошлади. Шу пайт онаси чиқди.\n— Ҳа, Рустамжон, нима қиляпсан?\n— Дадам телефон қилгач гул учун бир сўм олган эдим, солиб қўйяпман. Ахир пулим йўқ эди-да! Лекин барибир гулчи бува пулимни олмади...\n— Демак гулчи бува яхши одам экан, — деди онаси.\nШу куни уларникида катта байрам бўлди. Бувиси, тоғаси, яна кўпгина меҳмонлар келишди, Бу байрамда биргина дадаси бўлмади...\nРустам энди дадасини бетоқатланиб кута бошлади. Лекин у ўйлагандай бўлмади. Уйга кириб келган дадасини огоҳлантиришга улгурмади. Рустам лабини тишлади. Дадаси чемоданини диванга қўйиб очди. Рустам онасига қаради, онаси жудаям хурсанд эди.\nРустам дадасининг чемодан очишидан, «ростданам совға олиб келибдилар шекилли», деб ўйлаганди, лекин... Дадаси чемоданидан геолог асбобларини, китоб-дафтарларини олди. Онасига «кийимларимни ювиб қўй, кир бўлиб кетди» дегач, хонасига кириб кетди. Рустам беихтиёр яна онасига қаради. У хомуш бўлиб қолган эди...\nРустам дадасининг орқасидан югуриб кирди-да, эшикни, зичлаб ёпди. Дадаси унинг бу қилиғидан ҳайрон бўлиб тикилиб қолди...\n— Дада... сиз йўқлигингизда ойимнинг туғилган кунлари бўлди. Бувим, тоғам, келинойимлар келиб ҳаммалари табриклашди. Сиз ҳечам табрикламас экансиз... Ойимнинг бувимга йиғлаб шундай деганларини эшитиб қолдим. Кейин иккаламиз учун гул совға қилдим, кейин, кейин...\n— Хўш, хўш... — дадаси унга яқинлашиб келди.\n— Кейин, — Рустам дадаси учун қилган ишларини айтиб берди. — Ахир туғилган кунларида яна хафа бўлмасинлар девдим-да...\nДадаси тиз чўкиб Рустам билан бўй баробар ўтирар экан, ўғлини энди кўраётгандай тикилиб қолди. Назарида ўғли катта бўлиб қолгандай эди. У ўғли англаб етган нималарнидир ўзи тушунмаганлигини фаҳмлади. Бир зум нигоҳини пастга қадаб хаёлга толди. Аммо мана шу бир зум ичида жуда кўп нарсаларни ўйлади. Кейин секин ўрнидан туриб эшикни очди. Рустам ҳам унга эргашди.\nОнаси диванда хомуш ўй суриб ўтирар, кўзларини пастга қадаган эди. Дадаси оҳиста юриб, унинг ёнига ўтирди. Ўғлининг борлигини ҳам унутиб, хотинининг елкаларидан ушлаб, ўзига қаратди... Рустам онасининг кўзларида нам кўрди...\nДадаси онасига нималардир деди. Қўлини кўксига қўйди. Рустамни имлаб кўрсатиб бир нималарни гапирди. Онасининг юзига табассум югурди...\nРустам онасини ҳеч қачон бундай хурсанд кўрмаган эди...\n"http://www.kutubxona.com/wiki/index.php?title=Nabijon_Najmiddinov._Sovgʻa_(hikoya)_/_Kiril&oldid=4078" dan olindi


Руслан Чагаев бугун Жаҳон чемпионлиги камари учун яна рингга тушади - BBC News O'zbek\nРуслан Чагаев бугун Жаҳон чемпионлиги камари учун яна рингга тушади\nПрофессионал рингдаги илк мағлубиятидан икки йил ўтиб, WBA йўналиши бўйича энг оғир вазн тоифасида собиқ Жаҳон чемпиони, ўзбекистонлик донгдор боксчи Руслан Чагаев чемпионлик камарини қайтариб олиш учун бугун россиялик рақиби Александр Поветкинга қарши рингга тушади. Жанг Олмониянинг Эрфурт шаҳрида бўлиб ўтади. Ҳар икки боксчи ҳам турли оммавий-ахборот воситаларига берган суҳбатларида ўзларининг бўлажак жангга шай эканликларини баён этишганди. Жумладан, Руслан Чагаев жанг арафасида Би-би-си Ўзбек Хизматига берган интервьюсида кимнинг ким экани фақат рингда билиниши, ўзининг фақат ғалаба илинжида эканини айтганди. 2005 йилда профессионал боксга ўтган Александр Поветкин эса, бундан аввал энг оғир вазн тоифасида Жаҳон чемпионлиги учун жанг олиб бормаган. Аммо у ҳам чемпионлик иштиёқида ёнаётганини баралла баён этиб келмоқда. Александр Поветкиннинг ҳаваскор боксда Олимпия ва Жаҳон чемпионлиги қўлга киритганига унча кўп бўлмаган. Аммо бокс оламида Руслан Чагаевнинг профессионал жангдаги тажрибаси ва чапақайлигига алоҳида диққат қилаётганлар ҳам талайгина. Бўлажак рақибларнинг ёши, бўйи ва оғирликлари деярли фарқ этмаслигини назарда тутиб, икковлоннинг имкониятларини бир хил чамалаётганлар-да йўқ эмас. Мен бўлажак жанг арафасида Руслан Чагаевнинг мураббийларидан бири, ўзбекистонлик донгдор боксчи Артур Григорян билан боғланиб, унинг жангга қанчалик шай экани билан қизиқдим:\nImage caption Жаҳон бокси "қироли" Артур Григорян Русланга ишонишини айтмоқда\nАртур Григорян: Жанг олдидан ҳеч қачон қуруқ ёки жимжимадор гаплар билан катта кетиб бўлмайди. Лекин гапнинг ростини айтадиган бўлсам, Русланнинг тайёргарлиги таҳсинга лойиқ. Мен ҳали Русланнинг бирор бир жангга бунчалик ҳозирлик кўрганига гувоҳ бўлганим йўқ: Жангга ташна, стратегияси аниқ, шиддатли, қатъиятли...Қаерда, қачон, қандай зарба беришни билади. Яхши стратег. Русланнинг жангга руҳат қанчалик тайёрлиги мени ҳам қувонтиради, ҳам ҳайратга солади. Илоҳим, энди буёғига яхши жанг ўтказиб, уни ўз фойдасига ҳал қилиб, қўли баланд келсин, деб қоламан, холос.\nБи-би-си: Артур ака, сизга яхши маълумки, жанг Руслан шуғулланиб, шунча вақт рингга тушиб келган Олмониянинг Гамбург эмас, Эрфурт шаҳрида бўлиб ўтади. Бунинг бўлажак жанг тақдирига, Русланнинг ғолиб чиқиш имкониятларига қандайдир таъсири бўлиши мумкинми?\nАртур Григорян: Бу саволга профессионал маънода, яъни бизнесменлар тилида жавоб берсам тўғрироқ бўлади. Иккита менежер жангни қаерда ўтказиш масаласини муҳокама этишади. Бирови у ерда дейди, бошқаси эса, бу ерда, дейди. Бири у ерда ўтса, шунча пул тўлайман, дейди, бошқаси эса, мунча,... Шундан сўнг, пулни каттароқ тиккани улоқни илиб кетади. Бизга эса, бунинг фарқи йўқ. Жангни истаган ерларида ўтказишавермайдими. Чунки рингда буларнинг барчаси ҳеч нарса қилиб бера олмайди. Чунки жангнинг тақдири фақат яккама-якка курашда ҳал бўлади. Руслан жанговар боксчи. Биз Николай Валуевни ҳам худди шундай шароитда енганмиз. Ўша пайтда ҳам ҳозирги менежерга рўбарў келгандик. Биз бу гал ҳам улардан кучлироқ эканимизни кўрсатиб қўямиз.\nБи-би-си: Сиз ҳаваскор боксда ҳам, профессионал боксда ҳам ном чиқарган боксчисиз. Русланнинг бўлажак рақиби Александр Поветкинга қандай баҳо берасиз? Айниқса, унинг ҳаваскор боксда Олимпиада ва Жаҳон чемпиони экани назарда тутилса?\nАртур Григорян: Тўғри, Александр Поветкин ҳаваскор бокснинг энг оғир вазн тоифасида Олимпия чемпиони. Биз буни ҳурмат қиламиз, инобатга оламиз, тушунамиз. Аммо профессионал боксда ҳаммаси бошқача. Сен ҳаваскор боксда Олимпия ёки Жаҳон чемпиони бўлмайсанми, профессионал боксда профессионал маҳоратингни кўрсатишинг лозим бўлади. Яна Русланни мақтаяпти, деб ўйламанг. Аммо Руслан профессионал боксчи сифатида ўз ўрнига эга, зарбалари аниқ, рингда сезгир, шароитга қараб тезда мослашиб кетади. Лекин шунда ҳам жанг осон бўлади, демоқчи эмасман. Чунки гап энг оғир вазн тоифаси ҳақида кетаяпти. Бу каби ҳолатда ҳаммасини аниқ ва тезкор берилган битта зарба ҳал қилиши ёки жанг 12 раундга қадар чўзилиб кетиши мумкин. Шунинг учун ҳам биз Поветкиннинг ҳам кучли ва ҳам ожиз жиҳатларини инобатга олаяпмиз. Эй, битта Поветкин бўлса, бурнини ерга ишқаб қўямиз, деб катта кетаётганимиз йўқ. Чунки ҳаваскор боксда Александрнинг техникаси яхши шаклланган.Бу каби рақибга қарши туриш учун ҳам оёғинг, ҳама тананг ва қўлинг шиддат билан ишлаши керак. Устма-уст енгил зарбалар бериб, очко тўплашинг лозим. Етарлича очко тўплаб олганингда кейин эса, рақибингни нокаутга ҳам йўллашинг мумкин. Чунки унга ортиқ енгил зарбалар бериб ўтиришингга ҳожат қолмайди. Битта аниқ ва кучли зарба билан ҳаммасини ҳал қила оласан.\nБи-би-си: Агар гапнинг дангалини айтадиган бўлсак, ҳам мураббийси ва ҳам профессионал боксчи сифатида Русланнинг бўлажак жангда ғолиб чиқиш имкониятларини қандай баҳолайсиз?\nАртур Григорян: Мен 70 фоиз, деб баҳолаган бўлардим. Боксчи нуқтаи назаридан келиб чиқиб элликка эллик, деб айтолмайман. Аммо 70 га 30 десам тўғрироқ бўлади. Мен Руслан қадрдоним бўлгани учун бундай деяётганим йўқ. Унинг жангга қанчалик ҳозирлигини кўриб, келган хулосам шу. Чунки Руслан Николай Валуевга қарши жанггидагидан кўра ҳам жанговар руҳда. Ўз ўрнида Александр Поветкин Николай Валуевга қараганда кучлироқ боксчи эканини ҳам инкор этмайман. Аммо Руслан техникасини янада яхшилаган, қаторасига зарба бериш санъатини пухта эгаллаган. Яқин ва ўрта масофада шиддатли бокс намойиш этишга ўтган. Русланга ишончим комил. "Агар ҳозир рингда кўрсатаётган санъатингни бўлажак жангда ҳам намойиш этсанг, ғалаба қозонишинг учун шунинг ўзи кифоя қилади", деб Русланнинг ўзига ҳам айтаман. Чунки машғулотлар чоғида Руслан ўзидан бир неча баробар келадиган учта спарринг шеригини уриб ташлади. Иккитасини нокаутга учратди. Шунинг учун бўлажак жанг бизнинг - Русланнинг фойдасига бўлишига умид қилиб қоламиз.\nБи-би-си: Эслатиб ўтамиз, Руслан Чагаев 2007 йилда бошқа бир россиялик боксчи Николай Валуевни енгиб, илк бор Жаҳон чемпионлигини қўлга киритган ва орадан бир йил ўтиб, британиялик рақиби Матт Скелтонга қарши жангда ўз мавқеини яна бир бор ҳимоя қилишга муваффақ бўлган. Аммо бундан икки йил аввал украиналик боксчи Владимир Кличкодан мағлубиятга учраб, энг оғир вазн тоифасида чемпионлик камаридан буткул мосуво бўлганди. Руслан ўтган йил май ойида австралиялик рақиби Кали Мианни енгиб, яна чемпионлик камарига даъвогарлик қилиш ҳуқуқини қўлга киритган. Руслан Чагаев профессионал кареьерасида 27 та жанг ўтказган, шундан 25 тасида ғалаба қозонган, биттасини дуранг ва бошқасини мағлубият билан якунлаган. Россиялик рақиби ўтган 6 йил ичида 21 бор рингга тушган бўлса, ҳаммасида ғалаба қозонган. Аммо 2008 йилдан буён кўзга кўринган бирор бир боксчи билан жанг олиб бормаган. Александр Поветкин WBA йўналишида Русландан кейин 2-ўринни эгаллаб турибди. Айни ўринда шуни таъкидлаш жоизки, россиялик боксчи бундан 3 йил бурун америкалик рақиби Крис Бердни айнан Эрфурт шаҳрида мағлубиятга учратган. Шу йил июл ойида Жаҳоннинг супер чемпионлиги учун жангда украиналик донгдор боксчи Владимир Кличконинг британиялик рақиби Девид Ҳейни енгиши ортидан, WBA йўналиши бўйича энг оғир вазн тоифасида Жаҳон чемпионлиги ваканцияси бўшаган ва бугунги жанг янги чемпионни аниқлаб беради.


Ўзбек милициясини сўккан қўшиқчининг лицензияси олинди\nЎзбек милиционерларини “порахўр”, дея сўккани акс этган видеотасвир интернет ва қўл телефонларида тарқатилган ўзбек қўшиқчиси Абдулла Қурбонов 22 феврал куни лицензиядан мосуво қилинди.\nХозир АҚШда сафарда бўлган Абдулла Қурбоновнинг лицензиядан маҳрум қилингани ҳақида “Ўзбекнаво” давлат эстрада бирлашмасининг расмий сайтида эълон қилинди.\n"Хонанда Қурбонов Абдулла Акбарович томонидан Ўзбекистон Республикаси Вазирлар Маҳкамасининг 2003 йил 11 ноябрдаги 498-сонли Қарори ҳамда Лицензия битимида назарда тутилган талаблар ва шартлар мунтазам равишда бузиб келинганлиги сабабли хонандага берилган АJ-2326-рақамли лицензиянинг амал қилиши “Фаолиятнинг айрим турларини лицензиялаш тўғрисида”ги Ўзбекистон Республикаси Қонунининг 22-24-моддалари ҳамда Ўзбекистон Республикаси Вазирлар Маҳкамасининг 2003 йил 11 ноябрдаги 498-сон Қарорининг 1-иловаси 35-бандига асосан 2013 йил 22 февралдан тугатилганлигини маълум қиламиз"¸ дейилади "Ўзбекнаво" 26 феврал куни тарқатган ҳужжатда.\nРасмий ҳужжатда “Ўзбекистон Республикасининг қонунлари ва ҳукумат қарорлари талабини бажариш ҳар бир хонанда ҳамда санъаткорнинг бурчидир”¸ деб эслатиб қўйилган.\nАбдулла Қурбоновнинг маъмури Акмал Қурбонов лицензия билан боғлиқ муаммолар ҳал бўлаëтганини Озодлик билан суҳбатда айтди.\n- Ҳеч қанақа муаммо йўқ. Кеча бориб лицензия учун пулни тўлаб келдим. Илтимос вазиятни бўрттирманлар¸ иложи бўлса интернетга ҳеч нарса чиқармай туринглар¸ деди Абдулла Қурбоновнинг укаси ва маъмури Акмал Қурбонов Озодлик билан суҳбатда.\nСуҳбатдошга кўра¸ айни пайтда Тошкент ва вилоятлардаги аксарият қўл телефонларида Абдулла Қурбоновнинг ўзбек милициясини “порахўр”, деб сўккани акс этган тасвирлар томоша қилинмоқда.\nХонанда Абдулла Қурбонов ўтган йилнинг ноябр ойида Бўстонлиқдаги тўй базмидан чиқиб кабобхонага борган.\nКабобхонада нимадандир жанжал чиққанидан кейин Абдулла Қурбонов милиция бўлимига олиб кетилган. Милиция бўлимида хонанда қўлига кишан солиб тергов қилинган ва 10 суткага қамалган.\nОрадан 3 ой ўтиб, Абдулла Қурбоновнинг милиция билан сан-манга боргани акс этган тасвирлар Ўзбекистон шоу дунëсида энг кўп муҳокама қилинган мавзуга айланди.\nТошкентдаги милиция бўлимларидан бирида қўли ўриндиққа кишанланган қўшиқчи Абдулла Қурбонов милиционерларни порахўрликда айблагани ва бўралаб сўккани акс этган видеотасвир 17 феврал куни Youtube порталига юкланган. (Диққат: Ушбу видеотасвирда ҳақоратли сўзлар бор - Таҳр.)\nYoutube.com порталининг икки жойига қўйилган видеотасвирда Абдулла Қурбонов "ўзбек милиционерларининг онаси билан мустақиллик майдонида жинсий алоқа қиламан"¸ деган мазмундаги ҳақоратларни тилга олади.\n“Ҳамманг порахўрсан¸ яқинда переворот бўлади¸ ҳаммангни .... “, дейди Абдулла Қурбонов интернетга қўйилган тасвирда.\nБиз бу тасвир ортидан хонанда Абдулла Қурбоновнинг ўзи билан боғланиб, унинг муносабатини сўраган эдик.\n- Улар мени ҳеч бир сабабсиз кишанлаб онамни сўкишди. Мен ҳам милиционерларнинг онасини сўкдим. Ўғил бола бўлиб туғилганман, Худога шукр. Жонимга тегишди ва тегишли жавобини олишди¸ деб жавоб берди Абдулла Қурбонов Озодлик билан суҳбатда.\nОзодликдаги бу суҳбат эълон қилинганидан кейин Тошкентда бир кечада 10 та тўйда хизмат қила олгани учун “бирров қироли”, деб ном қозонган хонанда Абдулла Қурбонов кўнгил очар сайтларнинг бош қахрамонига айланди.\nЎзбек шоу дунëсини ëритувчи shov-shuv.uz нашри муҳаррири Жасур Ҳамроевга суҳбат берган Абдулла Қурбонов ўз пушаймонлигини таъкидлаган.\n"Албатта, пушаймондаман. Шу видеони кўрган ёшлар, санъаткорларга айтмоқчиманки, менинг бу хатоимни такрорламанглар! Бирон марта бундай қўполикка бормаганман, ахир. Ҳаммасига ичкилик сабаб бўлди. Бундан буёғига ички дардларимни, ҳасратларимни унга ошно тутинмасдан енгишга интиламан", деб айтган қўшиқчи ўз мухлисларидан бу тасвирларни қўл телефонларидан ўчириб ташлашларини илтимос қилган.\nОзодликнинг "Санъаткор жамиятда ўз одоби билан бошқаларга ўрнак бўлиши керак эмасми?" деган саволига жавобан Абдулла Қурбонов ўзининг қуюшқондан чиққанини тан олган эди.\n- Ёшлигимизда шўх бўлганмиз, маишат қилганмиз. Аммо вақт ўтиб, ўзингиз қилаётган ишларингизнинг тўғри ёки нотўғрилигини тарози палласида ўлчаб кўраркансиз. Биласизми, айримлар мени "гиёҳванд”, деркан. Астағфирулло, ҳаётимда қилмаганман бу ишни. Автоҳалокатга учраганимда ҳам роса миш-мишлар болалади. Шукрки, художўйман. Мени дуо қилиб турган ортимдан қанча одамларим бор. Қанчадан-қанча ногирон, меҳрибонлик уйларида етим-есир болаларим бор. Улар мени дада дейди, ака дейди. Мана ҳозир ҳам етимхонага бориб, уларни ҳолидан ҳабар олиб келяпман. Етимлар дуоси боис омон юрибмиз¸ деган эди санъаткор.\nОзодлик билан суҳбатда “Ўзбекнаво” эстрада бирлашмасида ишлаëтган қўшиқчи бор йўғи уч синфни битиргани¸ бошқа ўқимаганини айтган.\n- Оллоҳ юқтирган ашулачиман. Ўз вақтида ўқимаган бўлсам ҳам, устозлардан ўрганганман. Муҳриддин Ҳолиқов, Фаррух Зокировларни устоз, деб биламан. Улардан кўп нарсани ўрганганман¸ деган эди хонанда.\nСуҳбат сўнггида Абдулла Қурбонов Озодлик тингловчилари учун қўшиқларидан бирини хиргойи қилиб берган.


Игнаю ипдан мўъжиза яратиб\nНақшларни бир-бирига зич кўринишда тикиш сўзаначиликнинг Сурхондарё мактаби учун энг муҳим жиҳатлардан бири саналади. Нурота мактаби вакиллари фаолиятида эса бунинг аксини учратамиз. Вилоятимиз, хусусан, Шофиркон ҳунармандлари бўлса, сўзанада нақш ва тасвирларни нисбатан ўртача оралиқда акс эттиришади. Эътиборлиси, бухоролик -Ситора Акрамова бири бошқасига сира ўхшамайдиган айни шу уч хил услубга хос сўзана тайёрлаш техноло¬гияларини ўзлаштириб, ўз ижод намуналарида улардан фойдаланяпти. Бунда эса унга Шуҳрат Пўлатов, Фарҳод ¬Бобожонов сингари устозларидан олган назарий билимлар қўл келмоқда.\nТаъкидлаш жоизки, ипак ва бўз матолар қатида ҳа¬қиқий санъат асари яратаётган истеъдод соҳибасининг ишларини кузата туриб, улуғ аждодларимиздан бизга шундай бебаҳо маънавий мерос қолганига яна бир бор амин бўласан, киши. Дарҳақиқат, сўзаначиликдек қадимий ва бетакрор санъатимиз қалб¬ларда ҳайрат уйғотиб, эзгуликка, гўзалликка, меҳр-муҳаббатга ошуфта қилади.\nРеспублика "Ҳунарманд" уюшмаси вилоят бўлими аъзоси, Бухоро сўзаначилик мактаби вакиласи Ситора ¬Акрамова ҳам шу ҳақиқатни теран англагани шубҳасиз. Ҳозирги кунда воҳамиз марказидаги Улуғбек мадрасаси ҳудудида фаолият кўрсатаётган сўзаначилик устахонасида 40 нафардан зиёд йигит-қизга ҳунар сирларидан сабоқ бераётган тажрибали мутахассис ўз ижодида гул¬кўрпа тайёрлашнинг, асосан, XIX асрга хос усулларини ҳамда юқорида айтиб ўтганимиздек, турли йўналишларга мансуб услубларни қўллайди. Анор, пиёз ва бошқа мева-сабзавотларнинг пўстидан тайёрланган табиий бўёқлардан тез-тез фойдаланади. Ҳар бир асарига айрича йўсинда ёндашади. Моҳир ҳунарманд¬нинг шарқона латофат, донишмандлик ҳамда мусулмон фалсафаси акс этган, рамзийликка йўғрилган, гиламдан сира қолишмайдиган санъат асарлари сирлилиги, кўрку таровати билан ажралиб туради. Улар орасида сўзананинг "Нурота", "Бухоро", "Медальон" сингари кенг тарқалган турлари ҳам бор. Тайёрланиши анча-мунча мураккаб жараённи қамраб оладиган бундай ижод намуналаридан замонавий уйларда, ресторан ва меҳмонхоналарда фойдаланиш мумкин. Таъкидлаш ўринлики, оддийгина игна ва бигиз ёрдамида дунё¬га келган шундай ажиб санъат асарини томоша қилиб, инсон қўли қандай мўъжизаларга қодир эканига имон келтирасиз.\nАйни шу жиҳатлар боис Ситора Акрамованинг ижодий ишлари Франция, Испания, Россия каби мамлакатлардаги коллекционерларнинг ҳам эътиборига тушган. Бундан ташқари, моҳир ҳунарманд диёримизда ҳамда ¬хорижий давлатларда ўтказиладиган турли халқаро кўргазмаларда, фестивалларда тез-тез иштирок этмоқда.


ибодат — XUTBA.UZ\nКалит сўз "ибодат"\n06 01 2019 - 7:44 XUTBA.UZ\nИкрима Абдуллоҳ ибн Аббосдан (розийаллоҳу анҳу) ривоят этишларича, Расулуллоҳ соллаллоҳу алайҳи васаллам Аббосга қарата: «Эй амаки! Сизга бермайми? Сизга ўргатмайми?» деган сўзларни зикр қилиб, сўнг бундай дедилар:«Тўрт ракат намоз ўқийсиз. Ҳар ракатда Фотиҳани ва бошқа бир сурани ўқийсиз. Биринчи ракатда қироатдан сўнг қиёмда «Субъаналлоҳи валҳамду лиллаҳи ва ла илаҳа иллаллоъҳу валлоҳу акбар» тасбеҳларини ўн беш марта айтасиз. Сўнгра рукуъга борасиз ва\n25 09 2018 - 2:43 XUTBA.UZ\n“Ҳаж”га бориш учун фуқаро доимий яшаш жойидаги маҳалла йиғинига ариза ҳамда паспорти нусхасини тақдим этади. “Ҳаж”га боришга номзодлар навбатга қўйилишидан аввал ҳар ойнинг 5 санасидан кеч бўлмаган муддатда суҳбатдан ўтказилади ва сараланади. Бу ҳақда Адлия вазирлигининг “Ҳуқуқий ахборот” Телеграм-канали хабар берди. Номзодларга қуйидаги талаблар қўйилади: — моддий ва жисмоний жиҳатдан Ҳажга қодир бўлиши; — Ҳаж


Биз байрам куни – 8 декабрда ишладик. Бу кун учун икки баравар миқдорда иш ҳақи тўлаш тўғрисида буйруқ чиқарилди. Бизда иш вақтининг 6 кунлик режими белгиланган. Декабрда – 25 иш куни.\nВақтбай меҳнатига ҳақ тўланадиган ва маоши 1 000 000 сўм бўлган ходимга 2018 йил декабрь учун иш ҳақи қандай ҳисобланади?\n– Байрам кунларидаги ишлар учун камида икки ҳисса миқдорида ҳақ тўланади (МКнинг 157-моддаси).\nҲисоб-китоб бир ойда белгиланган иш кунлари сонидан келиб чиқиб амалга оширилади. Бандлик ва меҳнат муносабатлари вазирлиги томонидан 2018 йил декабрда 6 кунлик иш ҳафтасида 25 иш куни белгиланган эди. Сизлар 6 кун ишласангиз, декабрда сўнгги иш куни душанба – 31 декабрь бўлган. Демак, ходимингиз байрам куни – 8 декабрдаги (Конституция куни) ишни ҳисобга олганда 26 иш куни ишлаган.\nБайрам кунидаги иш ходимнинг хоҳишига қараб бошқа дам олиш куни (отгул) бериш билан қопланиши мумкин. Бу ҳолда бундай иш учун камида бир ҳисса миқдорда меҳнат ҳақи тўланади (МКнинг 157-моддаси).\nУнинг аризасига кўра, мисол учун, 31 декабрда отгул бериш мумкин эди. Шунда байрам кунидаги (8 декабрь) иш ва отгул берилган кун (31 декабрь) учун бир ҳисса миқдорда меҳнат ҳақи тўланиши керак эди.\n1-МИСОЛ. Ходимнинг маоши – 1 000 000 сўм. У 2018 йил декабрда 6 кунлик иш ҳафтасида белгиланган 25 кун ишлади. Бундан ташқари, ишлаб чиқариш заруратига кўра ва раҳбарнинг буйруғи асосида 8 декабрда ҳам ишлади. Яъни декабрда жами 26 иш куни ишлади. Буйруқ билан байрам кунида ишлагани учун икки ҳисса миқдорида ҳақ тўланиши белгиланди:\n1 000 000 сўм / 25 иш куни х 2 = 80 000 сўм.\n2018 йил декабрь учун ходимга жами 1 080 000 сўм ҳисобланди.\n2-МИСОЛ. Ходимнинг маоши – 1 000 000 сўм. 2018 йил декабрда 6 кунлик иш ҳафтасида – 25 иш куни. Ишлаб чиқариш заруратига кўра ва раҳбарнинг буйруғи асосида 8 декабрь иш куни бўлди. Корхонада байрам кунидаги иш учун икки ҳисса миқдорида ҳақ тўланиши белгиланган. Ходим 31 декабрда отгулдан фойдаланмоқчи эканлиги ҳақида ариза берди. Яъни декабрда у 25 иш куни ишлади, иш куни бўлган 31 декабрда эса унга отгул берилди. Бу ҳолда байрам куни учун бир ҳисса миқдорда ҳақ тўланади:\n1 000 000 сўм / 25 иш куни х 1 = 40 000 сўм.\n2018 йил декабрь учун ходимга жами 1 040 000 сўм ҳисобланди.\nБандлик ва меҳнат муносабатлари вазирлигининг мутахассиси.


Тухель ПСЖга "Барселона" ҳужумчисини олиб келмоқчи\n31 май, 2018, 16:35\n“Барселона” клбуи ҳужумчиси Усман Дембеле келаси мавсумдан ПСЖ шарафини ҳимоя қилиши мумкин. Бу футболчига парижликлар янги устози Томас Тухель қизиқиш билдирмоқда.\nФутболчи ва мураббий аввалроқ Дортмунднинг “Боруссия” жамоасида бирга фаолият юритишган. Ўша ердан Дембеле каталон клубига йўл олган. Тухель эса уни Парижга олиб келиб, ПСЖ таркибини кучайтиришни режалаштирган.\nМазкур трансфер қайсидир маънода “Атлетико” ҳужумчиси Антуан Гризманнинг “Барселона”га ўтишига ҳам боғлиқ. Агар бу амалга ошадиган бўлса, Дембеле франциялик футболчи билан рақобатда ютқазиб қўйиши мумкин.


Товар хом ашё биржаси Сирдарё филиалининг янги биноси фойдаланишга топширилди - Халқ сўзи\nТовар хом ашё биржаси Сирдарё филиалининг янги биноси фойдаланишга топширилди\n18:26 22 Декабрь 2019 Иқтисодиёт\n“Ўзбекистон республика товар-хомашё биржаси” акциядорлик жамияти Сирдарё филиалининг янги биноси фойдаланишга топширилди.\nЗамонавий услубида қурилган бинонинг кириш қисмида ресепшн-устуни, LED ахборот мониторлари, стендлари ва ташриф буюрувчилар фойдаланишлари учун алоҳида компьютерлар ўрнатилди. Бинодаги 33 хонанинг барчаси энг кўркам қурилиш-безак услублари асосида пардозланди.\n— Биномиз “Бек қурилиш авто” масъулияти чекланган жамияти томонидан белгиланган муддатда қуриб битказилди, — дейди “Ўзбекистон республика товар-хомашё биржаси” АЖ Сирдарё филиали раҳбари С. Бегимқулов. — Уни бунёд этишда 9 миллиард 500 миллион сўмлик қурилиш-монтаж ишлари бажарилди. Сифатли ва замонавий биржа хизматларини кўрсатиш учун барча моддий- техник ва ахборот-технологик шароитлар яратилди. Хусусан, локал ҳисоблаш тармоғи, юқори тезликдаги интернет алоқаси, биржа котировкаларининг электрон таблоси ўрнатилди. Мижоз ва ҳамкорлар билан музокаралар ўтказиш учун алоҳида хона ташкил қилинди.\nФилиал янги биносининг очилиш тадбирида “Ўзбекистон республика товар-хомашё биржаси” АЖ раисининг ўринбосари И. Ибрагимов, Сирдарё вилояти ҳокимининг биринчи ўринбосари А. Каримов қатнашди.


Ўзбекистонда аксилҳукумат намойишларига чақирган гуруҳ фаолияти текширилмоқда - BBC O'zbek\nЎзбекистондан олинган хабарга кўра, хавфсизлик идоралари аввалроқ интернетда аксилҳукумат намойишларига даъват билан чиққан гуруҳ фаолиятини текширишни бошлашган.\nНоми ошкор этилишини истамаган ўзбекистонлик фаоллардан бирининг Би-би-сига айтишича, у Миллий Хавфсизлик Хизматига чақирилиб, "Етар!" номли ташкилотга аъзо ёки эмаслиги борасида саволга тутилган.\nУшбу ташкилот куни-кеча интернет орқали 1 июл куни Ўзбекистонда оммавий намойишлар ўтказиб, президент Ислом Каримовнинг истеъфосини талаб этиш режасини эълон қилган эди.\n"Етар" интернет тармоқларида ўзини 20-25 чоғли ўзбекистонлик ёшлардан иборат ҳаракат сифатида тақдим этади ва мақсадлари президент Каримовни тинч йўл билан ҳокимиятдан четлатиш эканини баён қилади.\nАраб инқилобларининг Ўзбекистонга таъсирини ўрганган Тошкентдаги мустақил Эксперт Ишчи Гуруҳидан Суҳроб Исмоиловга кўра, бу каби ҳаракатларнинг ортида ким турганлигини аниқ айтиш қийин.\n"Лекин уларни, шубҳасиз, Араб давлатларида юз бераётган воқеалардан илҳомланиб, шунга ўхшаш шароитларда Ўзбекистонда ҳам ҳокимиятни алмаштиришга уриниб кўришга бўлган бир ҳаракат десак бўлади," дейди таҳлилчи:\nСуҳроб Исмоиловнинг айтишича, сўнгги пайтларда турли хил номлар остида баёнотларнинг эълон қилинаётгани, Ўзбекистондаги вазиятни баҳолаш, хулоса чиқариш ва уларни оммалаштиришга қаратилган ўзбек тилидаги турли хил веб саҳифаларнинг кўпайиб қолганлиги - уларнинг ортида битта гуруҳ ёки аввалдан келишиб олган бир неча гуруҳ турган бўлиши мумкин, деган тахминларга ҳам етаклайди.\nТаҳлилчига кўра, "бу каби баёнотларни пухта ўйланган, Ўзбекистоннинг ичкарисидаги ташкилотчилик ишларига, инсон ресурсларига, омма билан ишлаш механизмларига таянган деб айтиб бўлмайди ва улар кўпроқ таваккалчилик принципи асосида берилган".\nСуҳроб Исмоилов, яна, бунга ўхшаш баёнотлар билан чиқаётганлар Ўзбекистон билан қизиқадиган дунё геополитик кучларининг мавқеи ҳам бу масалада муайян роль ўйнашини назардан қочирганликларини айтади.\nТаҳлилчи бу каби баёнотлардан Ўзбекистон ҳукумати тўғридан-тўғри хавотирга тушиб қолмаган бўлса ҳам, ўзларига маълум бўлган омиллар ва фаолиятларига бўлаётган муносабатлардан бундай эҳтимолни буткул назардан соқит этиб бўлмаслигини айтади.\nАммо у Ўзбекистондаги сиёсий тузум жорий пайтда мавжуд вазиятни консервация ҳолида ушлашга лаёқатли эканини ҳам урғулайди.\nМаҳаллий таҳлилчи, ўз ўрнида, охирги кузатувларига таяниб, сўнгги йилларда Ўзбекистон халқининг сиёсий режимдан кўнгли қолаётгани кузатилаётганини айтади.\n"Ҳукуматнинг ваъда қилган кўп ислоҳотлари рўёбга чиқмаётганлигини кўрган оддий халқ бундан ҳафсаласи пир бўлаяпти ва бу нарса норозиликларга айланаяпти," дейди у.\nАйни пайтда Швециядаги мустақил Янгидунё нуқта ком саҳифасида ўзбекистонликларни президент Ислом Каримов тузумига бўйсунмасликка чақирувчи яна бир баёнот пайдо бўлган.\nБаёнотда, "халққа қарши бўлган ҳукуматга бойкот эълон қилиш, президент Каримовнинг сўзсиз истеъфоси талаби билан ҳукуматга бўйсунмасликка қаратилган умумхалқ кампаниясини бошлаш зарурлиги" айтилади.\nСаҳифа муҳаррири Юсуф Расулга кўра, веб саҳифаларида эълон қилинган баёнот ўз исм-шарифларини эълон қилишни истамаган Ўзбек мухолифати вакиллари ва ўзбекистонлик инсон ҳуқуқлари фаолларидан иборат гуруҳга тегишлидир.\nЮсуф Расул, ўз ўрнида, янги ташкилий гуруҳнинг "Бирлик" ёки "Эрк" партиясига умуман алоқаси йўқлиги ва мухолифатчилар ичидан пайдо бўлган янги ташкилот эканини айтади.\nУнинг билдиришича, ҳозирча ўзларини ошкор қилишни истамаётган гуруҳ аъзолари Ўзбекистондаги сиёсат ва мавжуд воқеиликни яхши тушунадиган, таҳлил қила оладиган етук сиёсатчилардан иборатдир.\nИнтернетдаги бу каби чақириқлар ортида бирон аниқ ҳаракат борми, деган саволимизга веб саҳифа муҳаррири мана бундай деб жавоб беради:\nЎтган ҳафта Ўзбекистон ва Россия президентлари Шимолий Африка ва Яқин Шарқдаги "фожиали воқеалар ва уларнинг бошқа минтақаларга эҳтимолий таъсирини" муҳокама қилишгани ҳам хабар берилганди.\nАммо президент Ислом Каримовнинг ўзи ҳозирга қадар Шимолий Африкада бошланиб, Яқин Шарққа ёйилган халқ ғалаёнлари ҳақида ҳеч қандай очиқ баёнот билан чиқмаган.\nТаҳлилчилар ҳам Россия ва ҳам Ўзбекистондаги ижтимоий, иқтисодий ва сиёсий вазиятни назарда тутиб, араб дунёсидаги каби қўзғолонлар учун шароит мавжуд эканини назардан соқит этишмайди.\n2005 йилнинг 13 май куни ижтимоий, иқтисодий ислоҳотлар талаби билан Андижонда ўтказилган Ўзбекистон мустақиллиги тарихидаги энг йирик оммавий намойишлар эса, куч билан бостирилганди.


Ваъз 140 — Dilkashradio.com\nАссалому алайкум азиз радио тингловчи биродарлар. Яна эфирда сизлар учун тайёрлаган эшиттиришларимиздан бири. Мен Ғолиббек микрофон қаршисидаман. Азизлар, бугунги эшиттиришимиз орқали биз Худованднинг Каломидан сизлар билан бўлишмоқчимиз. Буюк тангримиз Парвардигор Худо томонидан берилган қурбони бизни ўлимдан қутқарди ва бизга абадий ҳаётни совға этди.\nБундай нажотни Худованд Ўзининг ягона ўғли Исо Масиҳ орқали ҳар биримизга берган. Худонинг абадий ҳаёт инъоми ва совғаси, Исо Масиҳнинг қурбонлигини қабул қилишдадир. Биз Исо Масиҳнинг қурбонлигини ишонч орқали қабул қиламиз. Лекин то айни ҳақиқатни охиригача англаб етгунимизча иккиланишлар ҳам учраб туради.\nЭнг асосийси, Раббимиз Исо Масиҳнинг қурбонлиги текин ва бебаҳодир. Биз унга ишонч орқали ета оламиз, биз ўзимизча бошқа ҳеч қандай йўл билан уни қўлга кирита олмаймиз. Бунинг учун ҳеч қандай бошқа йўл йўқдир. Эфесликларга мактубининг 2 боби 8 ҳамда 9 оятларида ёзилишича: “Ҳа, сизлар Худодан иноят топиб, имонингиз туфайли қутулгансизлар. Бу – Худонинг инъоми, сизнинг ютуғингиз эмас.\nЯна ҳеч ким: «Мен савоб ишларим туфайли қутулганман, деб мақтанмасин.” — деб айтилади. Аслида инсон ҳар қандай савоб ишларни амалга оширса ҳам, умрини охиригача дунёдаги энг яхши инсондай ҳаёт кечирса ҳам Худованднинг кўз ўнгида гуноҳкорлигича қолаверади. Худонинг ҳадиясидан, яъни бепул берган совғасидан уни қабул қилмасдан туриб баҳраманд бўлолмаймиз.\nБиз Исо Масиҳ ва Унинг қурбонлик ишини шахсан қалб орқали қабул қиламиз. Муқаддас Китобнинг Юҳанно мактубида 1 боб 12 оятда шундай айтилади: “Уни қабул қилганларга эса, Барча Унинг номига имон келтирганларга У Худонинг фарзанди бўлиш иқтидорини берди.” Исо Масиҳ бизни гуноҳлардан тозалаш ва Худо билан муносабатимизни тиклаш учун ҳаётимизга киришга ҳаракат қилаяпти. Исо Масиҳ бизнинг Раббимиз ва Нажоткоримиз бўлишни хоҳлайди.\nНаҳотки шундай ажойиб Отамиз бўлишини инсонлар истамаса! У инсонларни гуноҳкор бўлиб дўзахга боришини асло истамайди. Инсон ўтмишда ким бўлганидан қатъий назар Раббимиз кутмоқда. Раббимиз Исо Масиҳ Муқаддас Китобда шундай деб айтгани ёзилган: ”Мана, Мен эшик олдида туриб, тақиллатяпман. Кимда-ким овозимни эшитиб эшикни очса, Мен унинг ёнига кираман; Мен у билан, у Мен билан кечки овқатни баҳам кўрамиз.”\nАслида ўлимдан халос бўлишимиз учун биз инсонлар Худовандни излашимиз ва Унинг жаннат эшигини тақиллатиб, бизни ҳам киритишини илтимос қилишимиз зарур. Лекин Худованд бизни шунчалик севадики, биз гуноҳкор инсонлар учун Ўзи ҳамма нарсага тайёрдир. Азиз дўстим, юрагингизни Худованд учун очинг, у юрак эшигингизни таққиллатмоқда. Фақатгина У сизни ҳам жаннатда Худованд билан бирга бўлишингизни истайди холос. Азизлар, яна радио орқали учрашгунча хайр.


Ҳомиладорлик ва туғиш бўйича таътил тугаши билан ишлайдиган аёлларга уларнинг хоҳишига кўра болани 2 ёшга тўлгунга қадар уни парваришлаш учун таътил берилади. 2020 йил 1 январдан ушбу таътилнинг берилиши ЯММТда рўйхатдан ўтказилиши лозим.\nБолани парваришлаш таътили даврида у 2 ёшга етгунига қадар нобюджет ташкилотлари ходимга корхонанинг ўз маблағлари ҳисобидан ҳар ойлик нафақа тўлаб беришга мажбур. Нафақани тўлаш тартиби Ишловчи оналарга бола икки ёшга тўлгунга қадар бола парвариши бўйича ойлик нафақа тайинлаш ва тўлаш тартиби тўғрисидаги низомда белгиланган (АВ рўйхат рақами 1113, 14.03.2002 й.).\n2021 йил 1 сентябрдан нобюджет соҳасида ишловчи оналар учун нафақа миқдори МҲЭКМ га боғланган ва МҲЭКМ нинг 60%ни ташкил этади (16.06.1994 й. ПФ-871-сон Фармоннинг 3-б.; 11.08.2021.й. ПФ-6277-сон Фармонга 1-илова 1-б.)\nАввал нафақа миқдори қатъий белгиланган – 434 000 сўм эди (30.12.2019 й. ПҚ-4555-сон қарорга 2-илова 2-б.).\n2021 йил 1 сентябрдан МҲЭКМ 822 000 сўмга тенг (17.08.2021 й. ПФ-6279-сон Фармон 2-б.), тегишинча нафақа 493 200 сўмга тенг (822 000 х 60%).\nАгар ташкилотингиз бюджет ташкилоти бўлса, нафақани тўламайсиз. Уни олиш учун ходим яшаш жойи бўйича маҳалла фуқаролар йиғинига мурожаат қилиши лозим (12.12.2007 й. ПҚ-744-сон қарор 21-б.).\nИшламайдиган оналарга, ва бюджет соҳасида ишловчи оналарга 2021 йил 1 сентябрдан бошлаб 2 ёшга тўлгунга қадар бола парвариши бўйича нафақа ўрнига «кам таъминланган оила» тоифасига мувофиқ бўлган тақдирда кичик боласининг 3 ёшга тўлгунига қадар бола нафақаси тўлаб берилади (ПФ-6277-сон Фармон 1-б.).\nҚоида тариқасида бола парвариши бўйича нафақа боланинг онасига тайинланади ва тўлаб берилади. Бироқ, у боланинг отасига, фарзандликка олганга, васийликка олган ёки туғилган, фарзандликка қабул қилинган, васийликка қабул қилинган болани 2 ёшга тўлгунга қадар парваришини ҳақиқатда амалга ошираётган бошқа қариндошларига тўланиши мумкин.\nБола парвариши учун нафақани тайинлаш учун қуйидаги ҳужжатларни олинг:\n• бола парвариши бўйича таътилни бериш ва бола парвариши бўйича нафақани тайинлаш тўғрисида ариза;\n• бола туғилганлиги тўғрисидаги гувоҳнома нусхаси.\nБоланинг онаси ўрнига бола парвариши бўйича нафақага даъво қилувчи шахслардан қўшимча равишда қуйидаги ҳужжатларни талаб қилиб олинг:\n• онаси йўқлиги тўғрисида – боланинг (болаларнинг) онаси вафот этганлиги тўғрисида гувоҳнома;\n• онанинг ота-оналик ҳуқуқидан маҳрум қилиш тўғрисида – суд органлари томонидан берилган маълумотнома;\n• боланинг (болаларнинг) онаси томонидан бола парвариши бўйича нафақани олиш имконияти бўлмаганлигини тасдиқловчи бошқа ҳужжатларни.\nОлинган ҳужжатлар асосида буйруқни расмийлаштиринг. Қоида тариқасида болани парваришлаш учун таътил бериш ва нафақани тайинлаш тўғрисида битта буйруқ расмийлаштирилади.\nБолани парваришлаш учун нафақани парвариш амалга оширилаётган болалар сонидан ҳамда шахснинг меҳнат стажидан қатъи назар ҳар ой тўлаб беринг. Масалан, агар ходима эгизаклар туғса, икки болани парваришлаш учун нафақа бир фарзанд учун тайинланган миқдорда тўланади.\nНафақа уни тайинлашга мурожаат қилинган ойдан бошлаб тўланади, бироқ ҳомиладорлик ва туғиш бўйича таътил тугайдиган кундан аввал эмас.\nМисол. 2 ёшгача болани парваришлаш учун таътилнинг бошланиш санасини аниқлаш\nХодимга 2 февралдан 5 июнга қадар ҳомиладорлик ва туғиш бўйича таътил берилди. 1 июнда ходим унга 2 ёшгача болани парваришлаш учун таътил бериш ва унга нафақа тайинлаш тўғрисида ариза берди.\nҲомиладорлик ва туғиш бўйича таътил 5 июнда тугатилади, 6 июнь – ишга чиқиш куни. Шу кундан бошлаб ходимга бола парвариши бўйича таътил берилади ва нафақа тайинланади.\nТўлиқ бўлмаган ой учун нафақа онанинг ушбу ойдаги таътилда бўлган календар кунларига мос улушда тўланади (1113-сон Низом 3-б.).\nМисол. Тўлиқ бўлмаган ой учун нафақа суммаси ҳисоб-китоби\nҲомиладорлик ва туғиш бўйича таътил 10 сентябрда тугайди. 11 сентябрдан ходимга бола парвариши бўйича таътил берилди ва бола парвариши бўйича нафақа тайинланди.\nНафақа миқдори 2021 йил 1 сентябрдан МҲЭКМнинг 60%ни ташкил этади (493 200 сўм).\nСентябрь ойи учун нафақа суммаси 328 800 сўмни (493 200 / 30 х 20) ташкил қилади.\nАгар ходима биринчи болани парваришлаш учун таътил даврида иккинчи болани туғса, нафақани бир фарзандга белгиланган миқдорда кичик бола 2 ёшга тўлгунга қадар тўланг. Бунинг учун ходимдан тегишли аризани олинг.\nВазият. Ходима бола парвариши бўйича таътилда бўлиб турган пайтда иккинчи болани туғди\n2 ёшгача болани парваришлаш учун таътилда бўлиб турган пайтда ходима ходимлар бўлимига иккинчи бола туғилганлиги тўғрисида гувоҳномани тақдим этди. Бола 2021 йил 9 июлда туғилди. Каттаси 2021 йил ноябрда 2 ёшга тўлади.\nКорхона иккинчи болага нафақа тўлаши лозимми?\n Нафақа бир фарзанд учун тайинланган миқдорда тўланади. Иш берувчи нафақани 2023 йил 9 июлгача тўлашни давом эттиришга мажбур, яъни кичик боланинг 2 ёшга тўлгунига қадар.\nТўлиқ бўлмаган иш вақти шартларида ёки уйда ишлайдиган оналар бир вақтнинг ўзида бола парвариши бўйича нафақани ва ишлаган даврида иш ҳақини олиш ҳуқуқига эга.\nАлександр Навотний, Бандлик ва меҳнат муносабатлари вазирлиги бошқарма бошлиғи,


“Наполи” – “Реал” учрашувига оид 11 та факт\n7 март, 2017, 17:49 622\nБугун тунда ЕЧЛ 1/8 финали жавоб баҳсларига старт берилади. Жумладан, “Наполи” ўз майдонида “Реал”ни қабул қилади. Бўлажак учрашув олдидан биз сизларга бу икки жамоаларнинг ўзаро тўқнашувлари ва бошқалар ҳақида ҳикоя қилишни мақсад этдик.\nМавзуга доир: “Реал” нима сабабдан Неапольдаги жавоб баҳсида эҳтиёт бўлиши керак\nА Серияда энг кўп ўйин ўтказган 5 футболчи\n“Реал” ҳақида сиз билган ва билмаган 10 та факт\n1. “Реал” бундан олдин 1987/88 йилги мавсумда “Наполи” билан ўйнаган ва икки ўйин натижасига кўра 3–1 ҳисобида ғалаба қозонган;\n2. Лео Бенхаккер бошқарувидаги “Реал” ўшанда Мадридда ўтган баҳсда Мичел хамда Мигель Тендильоларнинг голлари эвазига ғалаба қозонган бўлса, Неаполдаги учрашувда 1–1 ҳисоби биланҳ якун топган. “Сан-Паоло”даги баҳсда дастлаб Джованни Франчини мезбонларни ҳисобда олдинга олиб чиққан бўлса, сўнра Эмилио Бутрагеньо мувозанатни тиклашга муваффақ бўлган;\n3. “Наполи” ўз тарихида иккинчи бор ЕЧЛ 1/8 финалида ўйнамоқда. Ёдингизда бўлса, бундан 5 йил муқаддам ушбу босқичда “Челси” билан рўбаро келган неаполликлар икки ўйин натижасига кўра(4–5) мусобақа билан ҳайрлашган эдилар;\n4. Қайд этиб ўтиш жоиз, “Наполи” еврокубоклар доирасида ўз майдонида ўтган сўнгги 20 беллашувнинг фақат биттасида мағлубиятга учраган(“Бешиктош”га 2–3), холос. Қолган 13 ўйинда мезбонлар зафар қучган бўлса, 6 баҳсда ғолиб номи аниқланмаган;\n5. “Наполи” испан жамоалари билан кечган сўнгги икки плей-офф баҳсида фақат мағлубиятга учраган. Ўтган мавсум ЕЛда 1/16 финалида “Вильяреал”(0–1 меҳмонда, ўз майдонида 1–1) ва 2014/15 йилги мавсум ЕЧЛда “Атлетик”(ўз майдонида 1–1, меҳмонда 1–3) билан ўйинларда “Наполи” ғалаба нималигини билмаган;\n6. “Наполи” еврокубоклар доирасида ўз майдонида испан клубларига қарши кечган баҳсларда умуман мағлубиятга учрамаган – 2 ғалаба ва 4 дуранг;\n7. “Наполи” еврокубоклар плей-оффида дастлабки беллашувда 0–2 ҳисобида имконият бой берган ўйинлар сони 11 тани ташкил этади. Эътиборлиси, жамоа фақатгина 3 бор дастлабки ўйинда 0–2 ҳисобида мағлуб бўлсада, турнирдаги юришини давом эттирган.\n8. “Реал” эса мана кетма-кет 7 мавсумдирки, мунтазам 1/8 финалда иштиорк этмоқда;\n9. “Қироллик клуби” ЕЧЛ доирасида меҳмонда кечган сўнгги 9 беллашувнинг фақатгиба биттасида мағлубиятга учраган;\n10. Мадридликлар Италияда кечган баҳсларда 5 бор ғалаба қозонган, 8 марта дуранг ўйнаган ва 18 бор мағлубиятга учраган;\n11. “Реал” еврокубоклар тарихида плей-офф босқичи ўз майдонида ўтган илк ўйинда 57 бор ғалаба қозонган ва шулардан 44 тасида турнирдаги юришини давом эттирган.


Ақоид – .:: Xadicha.uz\n21/04/2019\tLeave a comment 17 Views\nҚуйида қуръоний қиссалардан учтасини келтирамиз. Уларни ўқисак, беҳисоб бойликка эга бўлатуриб, неъматларга ғарқ ҳолда яшаб кибр-ҳаво қилиш, мол-дунёси билан керилиш қандай оқибатларга олиб боришини биламиз. Аллоҳ таоло айтади: “Албатта, Қорун ўзи Мусо қавмидан эди. Бас, у (қавмдошларига) кибр-ҳаво қилди. Биз унга хазина-дафиналардан калитлари(ни кўтариб юришнинг ўзи) куч-қувват эгалари бўлган бир жамоага ҳам оғирлик қиладиган нарсаларни ато этгандик. Ўшанда қавмдошлари унга: ...\n26/02/2019\tLeave a comment 59 Views\nХушуъ топиш ниятидаги инсон намозга гўзал суратда тайёрланади. Бунинг учун намоздан бошқа масалалар хаёлдан чиқарилади, ибодатдан тўсувчи нарсалар тарк этилади. Дилга намоз ўқиш нияти тугилиб, мукаммал таҳорат қилинади: мисвок билан тишлар тозаланади, таҳоратнинг фарз, суннат, мустаҳаблари тўла бажарилади. Шу ўринда таҳорат қилиш фазилати ҳақида айтилган бир муборак ҳадис билан танишиб чиқсак. Пайғамбаримиз соллаллоҳу алайҳи ва саллам таҳорат қилганда кўзлар, қўл-оёқлар ...\nНАФСИНГ БИЛАН КУРАШ!\n12/02/2019\tLeave a comment 109 Views\nНафсга келган хавф-хатар ва шаръан янглиш ўй-фикрларга қарши мужоҳада эт! Имом Саҳл раҳматуллоҳи алайҳ бундай деганлар: «Гуноҳларнинг энг чиркини ҳадисун-нафс (инсоннинг хаёлидан ўтган янглиш ўй- тушунчалар)дир… Инсонларнинг кўпчилиги буни гуноҳ ҳисоблашмайди. Банданинг кўнглига келган нотўғри, номаъқул фикрлардан ўзини тийса ва айни пайтда зикрга маҳкам ёпишса, қалб занги зикр туфайли ёнади. (Чунки зикр қалбдаги янглиш тушунчаларни ёндиради). Қалб ҳимояланган сирга айланади. ...\n09/02/2019\tLeave a comment 147 Views\nҚадар Аллоҳнинг сиридир. Қадарга ишониш, яъни яхшилик ҳам, ёмонлик ҳам Аллоҳ таолонинг иродаси, хоҳиши, яратиши билан бўлишига ишониш иймоннинг бир шартидир. Ҳамма нарса ва ҳаракат, жумладан инсон хоҳиши ва ихтиёри яхши ёки ёмон, қачон ёки қаерда ва қанча бўлса-да Аллоҳ таолонинг иродаси, илми ва яратиши билан бўлади. Инсон Аллоҳ таоло унда яратган ихтиёр билан танлаган амалига яраша: яхшилик бўлса- савоб, ...\nЭй биродар, сен ҳалолидан топ (ҳаромдан қайт)!..\n06/02/2019\tLeave a comment 87 Views\nУстозимиз Алиййул Марий раҳматуллоҳи алайҳ бундай деган эди: «Ҳеч бир мурид мубоҳ ишларни тарк қилмаса ва ўша мубоҳ ўрнига мандуб ёхуд авло каби бирор шаръий амални қилмаса, унинг мақом истаги тўғри бўлмайди. У мубоҳлардан танзиҳан макруҳлардан сақлангани каби сақланмоғи лозим. Аҳли ҳақиқат, азиматларни ташлаб рухсатларга амал қилган кимсага тариқатда ҳеч фойда бўлмаслиги хусусида ижмо қилишган». Устозимиз Апиййул Ҳаввос раҳматуллоҳи алайҳ ...\nИймон, тақво самараси – валийлик мартабаси\n04/02/2019\tLeave a comment 79 Views\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам айтдилар: «Аллоҳ таоло: «Ким менинг дўстимга душманлик қилса, ҳақиқатда Мен у билан жанг қилишга киришганимни билдирган бо‘ламан», деди» (Бухорий). “Валий”-луғатда “дўст”, “яқин” деган маъноларни билдириб, унинг кўплик шакли “авлиё” бўлади. Истилоҳда эса: ”Имкон қадар Аллоҳ таолони танигувчи, тоатларда бардавом бўлувчи, ёмонликлардан сақланувчи, шаҳватларга берилишдан ўзини олиб қочувчи, дунёдан юз ўгирувчи, ...\nМОТУРИДИЙ ТАЪЛИМОТИГА КЎРА ИМОН НИМА?\n24/11/2018\tLeave a comment 79 Views\nБугунги кунда мусулмонлар орасида имоннинг заиф ёки кучли бўлиши ҳақидаги хато эътиқодий тушунча тарқалмоқда. Бу эса, ўз навбатида мусулмонлар ўзаро бир-бирларини имонда табақалаштиришга олиб борувчи, бир-бирини кофирга чиқаришга етаклайдиган иллатли тушунчадир. Мана шу каби янглиш фикрларни олдини олиш мақсадида, аввало, ислом дини асосларида имон тушунчаси қандай эканлигини аниқлаб олишимиз лозим. Имон исломнинг биринчи шарти ҳисобланади. Имон сўзи луғатда «ишониш», «тасдиқлаш» ...\nКуфрнинг бир бўлаги\n16/11/2018\tLeave a comment 170 Views\nОламлар Парвардигори Аллоҳ таолога ҳамду санолар бўлсин! Тақводорлар пешвоси Саййидимиз Муҳаммад (соллалоҳу алайҳи вассаллам)га дуруду саловатлар бўлсин! “Фолбиннинг айтишича, ўғирланган молим фалончида экан, ёки эримни иссиқ- совуқ қилишибди” – мана шунга ўхшаш гаплар тез-тез қулоғимизга чалиниб туради. Қизиқ-а?! Нега замонамиз ҳалиям бунақа иллатлардан тозаланмади. Балки бунга сабаб биз иллатларга қарши курашмаётганимиздир, ёки фолбин-у сеҳргарларга борадиганларнинг қулоқлари, кар-у кўзлари ожиз. Ачинарлиси ...\nТафаккур ─ маърифат эшиги\n12/11/2018\tLeave a comment 175 Views\nТафаккур араб тилидаги “фикр” сўзидан олинган бўлиб, бирор нарса ҳақида фикр юритиш, ўйлаш деган маънони ифодалайди. Тафаккур бу қалбга олиб борувчи нурлар калити, ақл-фаросат манбаи, илм дарчаси, маърифат нарвонидир. Ислом динида тафаккур ҳам бир ибодат бўлиб, инсонга маърифат эшигини кенг очади. Маърифат бу Роббни таниш деганидир. Банданинг кўп тафаккур қилиши Роббисини янада яхшироқ танишига олиб боради. Ўз Роббини таниган кишигина ...\nАллоҳ таолонинг сифатлари ва исмларининг фарқи\n12/09/2018\tLeave a comment 381 Views\nАллоҳ таолонинг исм ва сифатлари ҳақида гапирар эканмиз, аввало унинг ҳақиқати ва унинг далилларини келтириб ўтишимиз керак. “Аҳли сунна вал жамоа” ақидаси бўйича Аллоҳ таолонинг исм ва сифатлари азалий ва абадий, ўзгармасдир. Бу ҳақда ҳанафий мазҳабининг асосчиси Абу Ҳанифа Нўмон ибн Собит розияллоҳу анҳунинг машҳур “Ал-Фиқҳул Акбар” китобларида: “لم يزل ولا يزال باسمائه وصفاته” “Унинг исмлари ва сифатлари ўзида доимий ...


ЎзА: Мутасаддилар 3 йил давомида «630 нафар фаол ёшларга уй бердик», деб алдаб келмоқда – Дарё уз Янгиликлар\nГлавная / Жамият / ЎзА: Мутасаддилар 3 йил давомида «630 нафар фаол ёшларга уй бердик», деб алдаб келмоқда\nЎзА: Мутасаддилар 3 йил давомида «630 нафар фаол ёшларга уй бердик», деб алдаб келмоқда\nTaxmin miss 17.01.2019\tЖамият Comments Off on ЎзА: Мутасаддилар 3 йил давомида «630 нафар фаол ёшларга уй бердик», деб алдаб келмоқда 16 Показы\nМана уч йилдирки фан, адабиёт, санъат, спортда ва бошқа соҳаларда юксак натижаларга эришган, халқаро ва миллий нуфузли олимпиадаларда ғолиб бўлган ёшлар ўзларига тантанали равишда топширилган уй сертификатларига термилиб ўтирибдилар. Сертификат бор, аммо уй-жойдан дарак йўқ. Уч йилдан бери ташкилотлар ижтимоий ҳаётда фаол бўлган ёшларнинг қўйнини пуч ёнғоқ билан тўлдириб келади. Бу ҳақда ЎзА хабарида айтилади.\nУч йил давомида ёшларнинг тўплаган бисотлари қуруқ ваъдалар, фармон, қарор каби ҳужжатлар бўлди. Тошкент шаҳар, Сергели тумани «Чош-тепа« МФЙда бунёд этилган уйларга ижтимоий ҳаётимизда фаол, деб топилган ёшларга ажратилгани қоғозда кўрсатилган лекин амалда-чи?\nИмтиёзли кредит асосида ёшларга бериладиган уйлар ҳақидаги фармонлар фақат қоғоздами? Амалда уларни бажариш кимлар учун «ноқулайлик» туғдирмоқда?\nМутасаддилар яна қачонгача ёшларни сертификат билан алдаб юрмоқчи? Уларга фармон ва қарорларда назарда тутилган уйлар қачон берилади? — дейилади хабарда.\nЎзА мухбири уч йилдан бери имтиёзли кредит асосида уй кутаётган 630 нафар ёшлар муаммосини ўрганмоқда.\nПред. Дипломатия талабаси ўзини осишига НБлар ёки бирор босим ўтказилганлиги сабаб бўлмаган\nСледующая Самарқандда Россия давлат жисмоний тарбия, спорт, ёшлар ва туризм университетининг филиали очилади


Британиялик олимлар аниқлашига кўра, велоспорт билан шуғулланган эркаклар 60 ёшдан ошганда ҳам уларнинг қонида холестерин ва ёғ кам миқдорда, тестостерон эса –... 11.03.2018, Sputnik Ўзбекистон\n11:59 11.03.2018 (янгиланди: 12:08 11.03.2018)\nБританиялик олимлар аниқлашига кўра, велоспорт билан шуғулланган эркаклар 60 ёшдан ошганда ҳам уларнинг қонида холестерин ва ёғ кам миқдорда, тестостерон эса – кўп миқдорда сақланиб қолар экан.\nТОШКЕНТ, 11 мар — Sputnik. Буюк Британиянинг Бирмингем университети ҳамда Лондон Қирол колледжи олимлари ўтказган тажрибага кўра, велосипедда сайр қилиш – қариш жараёнини секинлаштирар экан, РИА Новости хабарига асосан.\nОлимлар 55 ёшдан 79 ёшгача бўлган 125 нафар ҳаваскор велосипедчилар орасида изланиш ўтказишди. Велосипедчиларнинг 84 нафари эркаклар ва 41 нафар аёллар эди. Ушбу тажриба учун тамаки чемайдиган ва алкоголли ичимликларни кам истеъмол қиладиган ҳамда қон босими меъёрида бўлган велосипедчиларни танлаб олишган.\n2 Октябр 2016, 09:57\nТажриба шартига кўра, эркак велосипедчилар 100 км масофани 6,5 соат ичида аёллар эса 60 км масофани 5,5 соат ичида босиб ўтишлари керак бўлган.\nШундан сўнг уларнинг уларнинг натижаларини, спорт билан шуғулланмайдиган 57-80 ёшда бўлган 75 киши ҳамда 20-36 ёшли 55 нафар ёшлар натижалари билан солиштирилган.\nТажриба натижасида аниқланишига кўра, жисмоний фаол кишилар ёш ўтиши билан мушаклар вазни ва жисмоний кучларини йўқотмаган, уларнинг қонида эса холестерин ва ёғ кам, эркаклар учун энг муҳим гормон бўлган – тестостерон эса кўп миқдорда сақланиб қолган.\nЛондон Қирол колледжи профессори Стивена Харриж айтишига кўра “ушбу кишиларнинг танаси оптимал қариган – яъни, одатда кам жисмоний ҳаракатланиш оқибатида келиб чиқадиган муаммоларсиз.”\n© Sputnik / StringerТошкентда ҳаваскорлар велопойгаси\nТошкентда ҳаваскорлар велопойгаси